Расман! 2023 йил Тошкентда бўладиган бокс бўйича жаҳон чемпионатида барча вазнларда Олимпиада йўлланмалари ҳам берилади. Бу қандай бўлади?\n12 апрель, 12:44\nХалқаро Олимпия Қўмитаси ва Халқаро бокс асоциацияси 2024 йил Париж мезбонлик қиладиган навбатдаги Олимпиада ўйинлари бокс мусобақаси учун саралаш тизимини эълон қилди. Унга кўра, Эркаклар 7 вазнда, аёллар 6 вазнда ҳар бири учун 124 нафар, жами 248 нафар боксчиларга йўлланма берилади. Саралаш босқичи 2023 йил 1 январдан 2024 йил 31 майгача 4 босқичда ташкил этилади.\nЭркакларда 13 вазнда 26 та, аёлларда 10 вазнда 20 та йўлланма 2023 йилда ташкил этиладиган бокс бўйича жаҳон чемпионати ҳар бир вазн финалчиларига берилади. Маълумот ўрнида, эркаклар ўртасида жаҳон чемпионати Тошкент шаҳрида ўтказилади. Энди 48 кг ва 51 кгда йўлланма берилган боксчи Олимпиада вазни 51 кгда, 54 кг ва 57 кгда йўлланма олган боксчи Олимпиада 57 кг вазнда иштирок этишга рухсат берилади. Ушбу мослашувни қуйидаги жадвалда кўришингиз мумкин.\nАгар икки вазн тоифасида бир давлатдан икки боксчи йўлланма олган ҳолда, ўша давлат Миллий Олимпия Қўмитаси қайси бири иштирок этишини танлаши керак бўлади.\nЭркаклар учун 42 та, аёллар учун 56 та йўлланма 2023 йил 31 декабрь ҳолатига кўра Олимпиада рейтингига асосан тақсимланади. Бунда олдин йўлланмага эга бўлган боксчилар рейтингга киритилмайди.\nЭркаклар учун 42 та, аёллар учун 56 та йўлланма 2024 йил 31 март ҳолатига кўра Олимпиада рейтингига асосан тақсимланади. Бунда Африка, Америка, Осиё, Европа ва Океания минтақаси бўйича инобатга олинади. Шунингдек, мезбон давлат Франция учун 7 та йўлланма ажратилади.\nЭркаклар учун 14 та, аёллар учун 12 та йўлланма 2024 май ойида бўлиб ўтадиган Олимпия вазнларида жаҳон саралаш мусобақасида тақсимланади. Бунда бир вазнда аллақачон йўлланма олган давлатлар ўша вазнда мусобақада иштирок этмайди. Агар турли сабабларга кўра мусобақада ташкил этилмаса, йўлланмалар Олимпиада рейтингига асосан тақсимланади. Шунингдек, дунёнинг барча чекка минтақаларидан боксчиларни қамраб олиш мақсадида, 9 та йўлланма (4 та аёллар, 5 та эркаклар учун) алоҳида тақсимланади.


Фоҳишалар ролини ижро этаётган актрисалар, Оқмола вилоятининг Коши қишлоғида ЕХҲТ томонидан ўтказилган одам савдосига қарши кураш бўйича семинар-тренинг, 2018 йил 27 сентябрь. [Файл]\nОЛМАОТА – Европада хавфсизлик ва ҳамкорлик ташкилотининг (ЕХҲТ) ҳисоботида айтилишича, Марказий Осиёлик аёллар, болалар ва меҳнат мигрантлари «Ислом давлати» (ИД) ва бошқа террор гуруҳларига ёлловчиларнинг асосий нишонлари бўлиб қолмоқда.\n«Террорчи гуруҳларнинг алдовлари анчадан бери одамфурушлар қўллаб келаётган усуллардан бўлиб, улар ЕХҲТ ҳудудида ва ундан ташқарида ёш қизлар ва аёлларни даромадли иш ёки романтик муносабатлар ваъдалари билан жинсий эксплуатацияга жалб қилади», дейилади июл ойида чоп этилган ҳисоботда.\nУнда айтилишича, Марказий Осиёлик меҳнат мигрантларини жангариликка ёллаш турли омиллар, жумладан, ижтимоий тармоқлар таъсири, ижтимоий-иқтисодий чекловлар ва камситишлар билан боғлиқ.\nҲисоботда айтилишича, одам савдоси ҳам, терроризм ҳам тинчлик ва хавфсизлик, шунингдек, ижтимоий-иқтисодий тараққиёт учун жиддий таҳдид саналади.\n«Ислом давлати» (ИД) ва бошқа террорчилик гуруҳларининг одам савдосига оид фаолиятида Марказий Осиё давлатлари муҳим ўринни эгаллайди, дейди ЕХҲТ таҳлилчилари. [БМТ]\n«Террорчи гуруҳлар одам савдоси фаолияти ва воситалари орқали катталар ва болаларни турли мақсадларда, шу жумладан жинсий эксплуатация, мажбурий меҳнат ва қуллик, ҳатто жангларда фойдаланиш учун ўз сафига жалб қилиб, инсон капитали, тактик мослашувчанлиги ва мафкуравий қўллаб-қувватловини ошириб бормоқда», дейилади ҳужжатда.\nОдам савдосига қарши кураш чоралари ўтган ҳафта Нур-Султонда ЕХҲТнинг матбуот эркинлиги масалалари бўйича вакили Тереза Рибейро ва Қозоғистон сенати раиси Маулен Ашимбаев ўртасидаги учрашувнинг асосий мавзуларига айланди.\n«Инсон ҳуқуқларини ҳимоя қилиш механизмларини кучайтиришга алоҳида эътибор қаратилмоқда», деди Ашимбаев ўтган сешанба (14 сентябр) кунги учрашувдан сўнг.\n«Биз қийноқлар ва одам савдосига қарши кураш, шунингдек, фуқароларни, хусусан ёш болаларни киберзўравонликдан ҳимоя қилишга оид қонунларни такомиллаштиришга ҳаракат қиляпмиз.»\nЁш аёллар ва қизларни жалб қилиш\nЕХҲТ мутахассислари ОАВ хабарлари ва ҳамкор мамлакатлар айниқса Марказий Осиё давлатларидаги ЕХҲТга аъзо мамлакатлар фуқароларининг шахсий ҳисоботларини таҳлил қилишган.\n«Одам савдоси ва террорчилик: улар қаерда ва қандай кесишади» номли ҳисоботда энг заиф қатламдаги қурбонларнинг юракни эзувчи ҳикоялари келтирилади.\nАхлоқий нуқтайи назардан ҳисоботда шахсларнинг исмлари ва воқеа юз берган давлатлар номлари очиқланмаган.\n«Марказий Осиё мамлакатларидан бирида тўпланган маълумотга кўра, 2013-2017 йилларда Ироқ ва Сурияга одам савдоси йўли билан олиб кетилган 12 нафар ёлғиз аёлнинг тасдиқланган ишлари мавжуд», дейилади ҳисоботда. «Аёллардан мажбурий меҳнат ёки жинсий қулликда фойдаланилган.»\n2016 йилда юз берган ҳолатларнинг бирида Марказий Осиёлик қизга интернет орқали бир эркак мурожаат қилади. Қиз ўша вақтда 16 ёшда бўлиб, яқинда ажрашган бўлган.\nЭркак унга турмушга чиқиш учун қўшни мамлакатга келишга ишонтиради. Бўлажак куёв йўл ҳаражатлари учун 3000 АҚШ доллари юборади.\nҚиз ота-онасига айтмай, ўз мухлиси билан учрашиш учун ватанини 17 ёшида тарк этади. Манзилга етиб келганидан кейин эса уни хавфсиз уйлар учун маъсул бўлган террорчилик гуруҳи аъзоси кутиб олади.\nБу киши унга Сурияга тез орада жўнаб кетишига виза олиш учун дарҳол унинг паспортини олиб қўйган ва уч ой давомида хонадонда ушлаб ўтирган.\nИкки ҳафта давомида, ҳар бир намоздан кейин эркак қизга «жиҳоддаги» аёлларнинг ўрни ҳақида хутба ўқиган. Унинг хонасига Суриядан ҳар кеча жангчилар келишини ва уларга жинсий хизмат кўрсатиши кераклигини айтиб ўтган.\nИкки ойдан кейин эркак қизга Сурияга олиб кетилиши ва у ерда террорчилик гуруҳи аъзоси бўлган «доимий эрига» турмушга чиқишини айтган.\nҚиз бу кунлар бошига келишидан аввал қочишга аҳд қилади. Кечаларнинг бирида чойшабларни бир-бирига боғлаб учинчи қаватдан тушиб олади. У ердан ўз мамлакати элчихонасига югуриб бориб, охир-оқибат ватанига қайтишга муваффақ бўлади.\nИДнинг одамларни эксплуатация қилиши билан боғлиқ яна бир ҳолатда Марказий Осиёлик 56 яшар аёл ёши 13-14 атрофида саккиз нафар қизга яширин мактабда ислом асосларидан дарс берган.\nОлти ойдан кейин қизлар дарсларни бошлаб юборишган, аёл уларга Сурияга боришлари кераклиги ва у ерда «кофирларга қарши жанг қилаётган ҳақиқий мусулмонларга» турмушга чиқишлари кераклигини айтиб ўтган, дейилади ЕХҲТ ҳисоботида.\nШу билан бир вақтда, у қизларнинг ота-оналарини Сурияга қўшни мамлакатдаги мадрасада икки ҳафта қўшимча дарс ўтиши кераклигига ишонтирган.\nСамолётга чипталар харид қилинганидан кейин қизларнинг бири ота-онасига якуний манзил Сурия эканлиги ва исёнчиларга «турмушга чиқиш» асл мақсад эканлигини тан олиб айтган. Расмийлар самолёт учиб кетишидан аввал қизларни олиб қолган.\n«Аёл Суриядаги террорчилар ва зўравон экстремистларга қизлар жинсий қуллик учун топширилганини тан олган», дейилади ҳисоботда.\nЯна бир мисолда, кейтеринг соҳасида ишлаб келган 23 яшар ажрашган онага бир эркак томонидан Сурияда даромадли иш таклиф қилинади.\nСурияга етиб келганидан кейин ИД аъзолари унинг паспортини олиб қўйишган ва Идлибда уй хизматкори сифатида ишлатишган. У меҳнати учун ҳеч қандай маош олмаган.\nҚочишга ҳаракат қилганида ИД жангарилари уни тутиб олиб зўрлашган ва жароҳатлашган.\nУнинг қаердалиги ҳақидаги сўнгги маълумот 2015 йил ноябр ойига тегишли – ўшанда у террорчилар томонидан қўлга олинган бўлган.\nМарказий Осиёлик эркаклар ҳам жангариликка ёлловчиларнинг нишони ҳисобланади.\nЖумладан, 21 ва 25 ёш орасидаги бўлган 12 нафар меҳнат мигрантлари шарқий Европа мамлакатида қурувчилик, савдо, меҳмонхона ва транспорт соҳаларида ишлаб келишган.\nЕХҲТ хабарига кўра, ёлловчилар йигитларга ИД ҳудудида ошпаз ва қурувчи сифатида даромадли ишларни таклиф қилишган.\nИкки ёки уч ойдан кейин эркакларни Сурияга олиб кетишган, паспортлари олиб қўйилган ва уларга мажбуран ўқ отиш ўргатилган.\nҲисоботга кўра, эркаклар ўз ихтиёрига зид тарзда жангариларга айлантирилган.\nҚуллик бозорлари ва органлар савдоси\nТеррорчиликка олиб келадиган хатарларни аввалдан тахмин қилиш мушкул, дейди Павлодар шаҳридаги Динлараро муносабатларни таҳлил қилиш ва ривожлантириш маркази (ЦАРМО) директори Гулназ Раздикова.\n«2013 йилда фуқароларимизнинг омматан уруш ҳудудларига чиқиб кетишига ёки бошқа давлатда қуролли тўқнашувларда иштирок этишига тайёр эмас эдик», дейди у.\n«Бу давлатимиз, мутахассислар ва умуман жамиятимиз учун муаммо эди. Бунинг оқибатларини ҳамон бошдан кечирмоқдамиз.»\n«Ота-онаси ИД сафига қўшилган ва у ерда ҳалок бўлганларнинг фарзандлари тақдири ачинарли», дейди у. «Етимлар органлар бозорида, меҳнат ёки жинсий қулликка сотиб юборилган.»\nҲукумат одам савдосига барҳам бериш, инсон, айниқса ёш болалар ҳуқуқларини ҳимоя қилиш чораларини кўрмоқда.


Акушерлик ва гинекология тиббиёт марказида 15,3 млрд сўмлик маблағлар талон-тарож қилингани аниқланди – Газета.uz\n28 ноябр, шанба COVID-19 Ob-havo Zira Вакансиялар\nРеспублика ихтисослаштирилган акушерлик ва гинекология илмий-амалий тиббиёт марказининг мансабдор шахслари 15,3 млрд сўмни талон-тарож қилгани аниқланди.\n8 ноябр 2019, 17:17 Жамият\nРеспублика ихтисослаштирилган акушерлик ва гинекология илмий-амалий тиббиёт марказида 15,3 млрд сўмлик маблағлар талон-тарож қилингани аниқланди. Бу ҳақда Ўзбекистон Бош прокуратураси матбуот хизмати раҳбари Ҳаёт Шамсутдинов хабар қилди.\nБош прокуратура ҳузуридаги Иқтисодий жиноятларга қарши курашиш департаменти томонидан тиббиёт марказида ўтказилган терговга қадар текширувда марказнинг мансабдор ва моддий жавобгар шахслари 2018 ва жорий йилнинг ўтган даврида марказнинг жами 15,3 млрд сўм пул маблағларини талон-торож қилганликлари аниқланди.\nУлар «Давр банк»нинг Юнусобод филиали, «Ипак йўли» банкининг Мирзо Улуғбек филиали ходимлари ҳамда «T.S», «S.F» МЧЖлари мансабдор шахслари, «X.U» ва «S.P.» хусусий корхоналари раҳбарлари билан ноқонуний даромад орттириш мақсадида олдиндан жиноий тил бириктирган.\nҲозирда «Республика ихтисослаштирилган акушерлик ва гинекология илмий-амалий тиббиёт маркази» мансабдор шахслари ва бошқаларга нисбатан Жиноят кодексининг тегишли моддалари билан жиноят иши қўзғатилиб, тергов ҳаракатлари олиб борилмоқда.\n9 ноябр 2019, 11:37\nБунақа масалада мани фикрим битта. Соғлиқни сақлаш ва таълим муассасаларида раҳбар ўринбосари молиявий ва таъминот масалалари бўйича бўлиши керак. Бу лавозимга иқтисодчи, қурувчи, молиявий билим бор шахс тайинланиши лозим. Соғлиқни сақлаш, таълим ходими кучли шифокор, етук педагог бўлиши мумкин аммо у кучли иқтисодчи, қурувчи, молиячи бўла олмайди. Натижада атрофдагилар ундан фойдаланишга йўл қўйиб беряпмиз.\n28.11 Пахта чигитини бошқа вилоятларга олиб чиқишни тақиқлаган ҳокимликларга нисбатан иш қўзғатилди


БИЗНЕС МОТИВАЦИЯ | ELMADAD.UZ\nМотивация (лот. movere) — ҳаракатни уйғотмоқ; руҳий-физиологик режанинг динамик жараёни, инсон ҳаракатини бошқариш, мақсад сари етакловчи восита, ташкиллаштириш, фаоллик ва бардошлилик каби маъноларни англатади.\nМотивация ҳис-туйғуга, ишонч эса ақлга боғлиқдир. Мотивация инсонга танлаш имкониятини бериб, уни бирор ишга асло мажбурламайди. У бу ишни ўз ички ҳис-туйғуларидан келиб чиқиб фаол амалга оширади. Энди мотивациянинг баъзи бир соҳалардаги ўрнига тўхталсак:\nМаълумки, ўзбек миллий кураши қадимдан бизга аждодлардан авлодларга мерос бўлиб қолган ва биз учун муқаддас спорт тури ҳисобланади. Ушбу спорт турини тўй, сайл ва байрам тадбирларида ўтишини кузатган бўлсангиз, даврани олиб борадиган баковул кураш томошабинлар учун қизғин ва мазмунли ўтиши учун полвонларнинг келиб чиқиши ва уларнинг полвонлар оиласидан эканлигини оммага баланд овозда таништириб боради. Қайси бир полвон заифроқ ҳаракат қилаётган бўлса, унинг қувватини янада оширишни кўзлаб у ҳақда мақтовли сўзларни гапира бошлайди. Натижада мусобақа қизғин кураш остида ўтади ва узоқ давом этади. Баковулнинг полвонлар ҳақида кетма-кет ёғдираётган мақтовли сўзлари мотивация дейилади. Баъзи ҳолларда спортчиларга мусиқа ҳам мотивацион ёрдам беради.\nАксарият ёшлар кино, сериал ёки ўқиган адабиётларидан ўзлари учун қаҳрамон танлаб, унинг гап сўзлари-ю, юриш-туриши, ҳатто, кийинишигача эътибор бериб ўзларини ўша қаҳрамонга ўхшатишга ҳаракат қиладилар. Бу усулда ҳам мотивацияни кўришимиз мумкин.\nЮқоридаги мисоллардан келиб чиқиб, мотивация иккига бўлинишини тушунган бўлсангиз керак. Биринчиси, мотивация инсоннинг бошқалар томонидан кучини оширувчи омил бўлиб хизмат қилаётган бўлса, иккинчиси эса, инсоннинг ким ёки нимадан олган таассуроти орқали мотивация намоён бўлади.\nАйрим инсонлар ҳаётидан нолиб ўзларини тиклаб ололмаётганидан шикоят қилиб қоладилар. Улар мотивациядан олдин ўзларидаги қўрқув, норозилик, уятчанлик, иккиланиш ва ички блокланган хислатларидан холи бўлиш ҳақида қайғуришлари лозим. Ушбу хислатлар мотивациянинг акси бўлиб, инсонни мақсад сари интилишларини йўқотишга хизмат қилади. Мотивация етишмаслигидан азоб чекадиган одамлар кўп ҳолларда хаёлпарастликка берилган, ақлларини ишлатишни хоҳламайдиган, ўзларига беэътибор бўлиб ёшларига қараганда анча кексайган ва ҳаётга қизиқиши сўнган ноумид инсон бўладилар.\nБуюк файласуф Суқрот айтганидек, «Кимда истак бўлса – йўлини қидиради, кимда истак бўлмаса – сабаб қидиради». Ўз мақсадингизни амалга ошириш, Ватан ва оилангиз олдида юзингизни ёруғ қилиш учун муносиб йўл қидирсангиз бас!\nСОБИҚ ИТТИФОҚ ДАВРИДА\nТАДБИРКОРЛИККА НИСБАТАН ЮРГИЗИЛГАН СИЁСАТ\nУшбу мавзуни айнан тадбиркорликка асосланган китоб учун қандай алоқаси бор деб ўйлаётганлар ҳам орамизда топилиши тайин. Тарих билан шуғулланадиган мутахассислар фикримизга тўлиқ қўшилмаслиги ҳам мумкин. Лекин бугунги кунда тадбиркорликни ривожлантириш жараёнида айрим одамлар онгида бизнес ҳақидаги машаққат, адолатсизлик, ишончсизлик ва бошқа шу каби салбий фикрларнинг муҳрланиб қолгани айнан ўша давр сиёсатининг натижаси десак хато қилмаган бўламиз.\nСобиқ иттифоқ даври, яьни ХХ асрнинг 20–30 йиллардаги аламли ва қайғули саҳифаларидан бири – қишлоқ хўжалигини коллективлаштириш баҳонасида тадбиркор, ишбилармон, мулкдор, зиёли ва ер эгалари бўлган аждодларимизни қулоқлаштириш, сургун қилиш, депортация, қатағон қилиш жазоси бўлди. Бу мудҳиш жараёнда халқ ўз бошидан азоб-уқубатларни кечиришга маҳкум этилди. Аҳолининг тадбиркорлар қатлами бойлиги, уй-жойи, от-улови, миллий макони, яқинлари, маҳалла-кўйи, қавму-қариндоши, бутун борлиғидан маҳрум қилиниб қамоққа олинди, қулларча ҳаёт кечирди, концентрацион лагерларга ташланди. Шимол, Узоқ Шарқ, Сибир, Урал, Қозоғистон ва узоқ бегона юртларнинг меҳнат тузатув лагерларига сургун этилди ва ўлиб кетди. Уларнинг фарзандлари совет режимининг қурбони бўлиб, колхоз душманлари, собиқ қулоқлар, собиқ босмачилар, миллатчилар, халқ душманларининг боласи каби ҳақоратли номлар билан айбландилар.\nУшбу олиб борилган сиёсат биз учун нақадар оғриқли бўлмасин, уни таҳлил қилиб чиқадиган бўлсак, халқ барометри ҳисобланган тадбиркор-аждодларимиз бутунлай йўқ қилинишининг асосий сабаби – асрлар давомида шаклланган оилавий тадбиркорлик маданияти илдизига болта уриб, уни келажак авлодга қолдирмаслик ҳисобланган. Яратувчанлик, ислоҳотлар олиб бориш, чет эл билан иқтисодий алоқаларни Буюк Ипак йўли орқали амалга оширишни айнан қатағонга учраган юртдошларимиз амалга ошириб келганлар. Уларнинг халқпарвар ғоялари амалга ошишидан қўрққан мустабид тузум, аввало, мулкдор аждодларимизни йўқ қилиш сиёсати замирида шу мақсадлар ётган.\nТарихдан маълумки, бирор давлат ўзининг бошқа давлат устидан ҳукмронлигини ўрнатмоқчи, уни ўз мустамлакасига айлантирмоқчи бўлса, аввало, ушбу давлатнинг халқи орасида бой қатламга нисбатан нафрат қўзғатиб норозилик кайфиятини уйғотишга ҳаракат қилиб, ўзларини халқ орасида халоскор деб кўрсатадилар. Адашган халқ эса, ўз эркини ўз қўли билан ёвуз ниятдаги «ҳукмронига» топширади ва натижада унга қарам бўлиб қолади.\nТарихдан сабоқ чиқариб, ўз танлаган йўлимиздан қайтаришга ҳаракат қиладиган ёвуз ғояларга миллий ғоямиз орқали қарши туриш, мустақиллик даврида эришаётган ютуқларимизга кўз юмиб, фақат камчиликларимизни топишга ҳаракат қилаётган айрим чет эл оммавий ахборот воситаларининг халқ орасида парокандалик, норозилик, тушкунликка элтувчи ахборотларидан ўзимизни ҳимоя қилиш, мустақиллигимизни янада мустаҳкамлаш, давлатимиз раҳбарияти томонидан тадбиркорлик ислоҳотларини мукаммал ўрганиб ҳаётимизга тадбиқ қилиш олдимизда турган устувор масала ҳисобланади. Собиқ иттифоқ даврида топталган тадбиркорлик маданиятимизни чуқур ўрганиш ва уни келажакка ишонч, миллий ифтихор ва қадрият, бағрикенглик каби фазилатлар орқали фаолиятимизда қўллаш ҳар биримизнинг муқаддас бурчимиз саналади. Фаровон юртда ҳар бир эришаётган ютуқларимизни кузатиб бораётган орзулари саробга айланиб, натижада қатағонга учраган аждодларимиз руҳлари шод бўлсин! Токи уларнинг эркинлик учун олиб борган курашларидан тўкилган қонлари биз учун сўнмас куч бўлиб, мустақиллигимизни асраб авайлаш авлоддан авлодга муқаддас мерос бўлиб қолсин!\nҒАРБ ВА ШАРҚ:\nБИЗНЕСНИНГ РИВОЖИДА МОТИВАЦИЯ\nМаълумки, ҳар бир ривожланган давлатларнинг ўзига хос тараққиёт дастури бўлиб, ушбу дастурлари орқали турли соҳаларда пешқадамлар қаторида бўлади. Лекин ўзига хос бўлгани билан иқтисодий соҳада умумий тамойилларга амал қиладилар. Уларнинг ривожланиш тарихини кузатадиган бўлсак, аввало, давлат томонидан тадбиркорлар ҳуқуқини ҳимоя қилувчи қонунлар ишлаб чиқилган. Ушбу қонунлар ривожланиш дастурини мустаҳкамловчи омил бўлиб, халқ манфаатини кўзлаб уни амалда қўллаш учун ҳар қайси соҳалар орқали одамлар онгига сингдирилади. Халқ қайси соҳага яқинроқ бўлса, ушбу соҳада қонуннинг ижросини таъминлаш ижобий натижа беради.\nЭнди Шарқ ва Ғарб давлатларининг кўзга ташланадиган фарқига эътибор қаратсак. Маълумки, Шарқ маданияти ва турмуш тарзи ижтимоий характерга асосланган бўлиб, кўпроқ ижобий натижаларни келтиради. Ғарб давлатларида эса асосан индивидуал яъни, бир шахс сифатида фаолият олиб боради. Эътиборингизга ҳавола қилмоқчи бўлган мисолларимиз дунёнинг икки томонидаги компанияларнинг ўз ходимларига нисбатан муносабат ва уларга оид мотивацион усуллардан иборат.\nБозор иқтисодиётида мутахассисларнинг нафақат яхши ишга жойлашиш учун доимо курашади, балки компанияларнинг малакали ишчи кучи орқали ҳам рақобат олиб боради. Фирманинг малакали мутахассиси – унинг ривожланиш гарови бўлиб, бундай мутахассислар қанча кўп бўлса, хизмат кўрсатиш ёки ишлаб чиқарилган маҳсулотлари шунчалик рақобатбардошлилиги билан ажралиб туради.\nҒарб мамлакатларининг фирмалари бундай курашга олдиндан тайёрланиб келиб, ҳозирги кунда ушбу муаммоларни ҳал этишда ходимларини ушлаб қолишнинг ўзларига хос сиёсатини амалга оширадилар. Бунда асосий мотивацион усул – пул билан мукофотлаш йўлини қўллайдилар. Фирманинг олдига қўйган мақсадларини сифатли амалга ошириш ва ходимларни ўз лавозимида барқарор ишлашини кўзлаб, ўз вазифасини юқори кўрсатгичлар билан бажарган ходимларга қўшимча ҳақ тўлайдилар. Бу усул Ғарбда «Pay for Performance», яъни маъноси «Бажарилган иш учун ҳақ» деб аталади. Шунингдек, Ғарб давлатларининг фирмаларида бир қанча меҳнат учун ҳақ тўлашнинг самарали усуллари қабул қилинган.\nКомиссион (воситачилик). Ходимнинг ҳар бир топган мижози билан амалга оширилган шартномадан ҳақ олиши. Бунда ўз даромадини янада ошириш мақсадида ходим янги мижозларни топишга уринади.\nҚўйилган аниқ масалани ҳал қилиш учун бериладиган пул мукофоти. Бундай тўлов усулини чет эл компанияларининг ярмидан кўпи амалга оширади. Ходимлар компания томонидан қўйилган масалани ҳал қилишда ўз тажрибалари орқали қатнашиб қўшимча даромад эгасига айланади. Бунда масъулият ва билим даражалари инобатга олинади. Ходимлар ишига масъул менежернинг қўшимча даромадини аниқлашда сўровнома орқали, хусусий таълим муассасалари ўқитувчилари талабаларнинг эгаллаган бали ва тест синовларида олган баҳоларига қараб белгиланади.\nШахсий тақдирлаш. Компания учун садоқати ва жонкуярлигини эътироф қилган ҳолатда айрим ходимларга бериладиган пул мукофоти ҳисобланади. Бундай ходимлар компаниянинг нуфузли вакиллари саналади.\nЮқоридаги усулларнинг ҳаммаси ходимларнинг иш фаолиятидан максимал фойда топиш бўлиб, фақат ривожланиш учун хизмат қилади. Шунингдек, ходимлар ўртасида мотивацияни вужудга келтиради. Баъзи компаниялар эса, малакали ходимларни ўз акционерлари қаторига киритади. Ходимлар акция эгасига айланиб, дивидендлар орқали фойда олади. Уларнинг даромади компаниянинг фойдасига пропорционал бўлиб, ўз даромад фоизларини олишади. Бу усул ҳам иш, ижод ва фаолликка нисбатан мотивацияни кучайтириш билан бирга ходимларни компаниянинг ривожига мустаҳкам жамоа бўлиб, фаолият олиб боришига ундайди.\nШарқ давлатларига назар ташлайдиган бўлсак, мотивация ва ходимларни бошқаришдаги ёндашув юқорида айтиб ўтганимиздек, умуман бошқача кўринишда бўлади. Бу менталитет, маънавий қадриятлар ва инсон руҳияти билан боғлиқдир.\nРивожланган Япония давлатини оладиган бўлсак, ходимлар ўз компанияларига содиқлиги билан ажралиб туради. Тажрибали мутахассисларни ёллашдан кўра, бу давлатдаги компаниялар ушбу мутахассисларни талабалик йилларидан бошлаб тайёрлайди. Натижада танланган ёшлар ўз келажагини ушбу компанияда кўриб, таълим олади. Компания эса, ушбу – келажакда ходим бўладиган – талабалар учун ўқиш пулини тўлаб боради. Европа давлатларида моддий рағбатлантириш йўли орқали ходимларга мотивация методлари амалга оширилса, Японияда мотивация усулларининг ҳаммасида ходимларнинг маънавий ва руҳий томонлари инобатга олинади. Ходим жамоаси олдидаги масъулияти ва ушбу жамоанинг бир қисми сифатида ўзини шакллантириб боради. Улар ҳаётининг охиригача ўз меҳнатларини компания ривожи учун сарф этишга тайёр бўлади. Компания уларнинг ҳаёт мазмунига айланади. Шу билан бирга компания ходимининг оила аъзоларига таълим олиш, даволаниш, саломатлигини тиклаш, тўй-маъракаларда учрайдиган муаммоларини ҳал қилишда ёрдам бериб боради.\nКомпания томонидан янги ходимга бошқарув ҳалқасидан устоз тайинланади. Устоз ушбу ходим тамомлаган олий таълим масканини тугатган бўлиши лозим. Шунингдек, устоз ходимнинг оиласи билан боғланиб, шогирди ҳақида тўлиқ маълумотга эга бўлиши, уни компания муҳитига мослаштириши, жамоага қўшиши, юзага келган можароларда уни ҳал этиши лозим. Устознинг шогирди ҳақидаги тавсияларига асосланиб компания ходимга тегишли лавозимни топширади. Унга зарур кўникмаларни ўргатиб, шогирди 35 ёшга тўлгунча устоз масъул бўлади. Шундан сўнг ходим мустақил фаолият олиб бориб, ўз устида ишлаб ўз лавозимини муайян (4 йил) йил давомида ошириб боради. Етук мутахассис даражасига кўтарилганда унга компания томонидан муҳим топшириқлар берилади.\nЯпон компанияларида бир қанча ўзига хос бошқарув услублари бошқалардан ажралиб туради:\nБандлик кафолати ва дўстона муҳитни шакллантириш. Сизга маълум бўлдики, аксарият японлар бир компанияда бир умр ишлайдилар. Улардан кейин уларнинг авлодлари ушбу компанияда ишлашади. Бу авлоддан авлодга ўтиб боради. Уларнинг олдиларида аниқ иш жойи бўлиб, унга содиқ хизмат қилиб ҳаёт кечирадилар. Ишдан ҳайдалиш, янги иш топиш каби муаммолардан холи яшайдилар. Компания ходимлари бир оила каби дўстона муҳитни яратиб, ўз манфаатлари компания манфаатлари билан уйғунлашган бўлади. Иқтидорли ходимлар яратувчанлик ва ижодий фаолиятларини амалга ошириб, компания фаолиятини кенгайтириб борадилар.\nОшкоралик ва корпорация қиймати. Ҳар бир ходим учун маълумотлар базасидан фойдаланиш имкониятининг мавжудлиги компаниянинг мақсад ва вазифаларини белгилаб, ҳар бир ходим ўртасида жамоавий муҳитни мустаҳкамлаш ва ўзаро ҳамкорликни ривожлантиришга хизмат қилади. Ушбу маълумотлар билан танишган оддий ишчи томонидан ҳам қимматга эга ғоялар туғилиши мумкин бўлади.\nБошқаришда маълумотларга ёндашув. Ишлаб чиқарилган маҳсулотлар ҳақида маълумотлар тўплаш орқали компания ўз камчиликлари, маҳсулоти сифати ва унга жавобгарларни аниқлаб боради. Маълумотлар таҳлил қилиб масъул шахслар жавобгарликка тортилади.\nИшлаб чиқаришдаги муҳитни назорат қилиш. Ишлаб чиқариш жараёни менежерлар томонидан доимий назорат қилиниши ва раҳбарларнинг ходимлар иш жойи билан танишиб бориши маҳсулотларнинг сифатли ва рақобатбардош бўлишини таъминлайди. Шунингдек, ходимларнинг саломатлигини сақлаш ва уларнинг кайфиятини ижобий бўлишига ёрдам беради.\nЖамоада ходимларнинг руҳиятига ижобий ёндошиш. Кўпгина компанияларда иш вақтида ёқимли мусиқа янграб туради. Иш бошлашдан олдин ишчилар мусиқа садолари остида бадантарбия билан шуғулланади. Бу ходимларнинг ҳаракатларини тезлаштириш ва уларнинг саломатлигини мустаҳкамлаш, ишлаб чиқариш ёки хизмат кўрсатиш кўрсаткичининг юқори бўлишига хизмат қилади.\nШарқ маданиятидан келиб чиқиб шуни айтиш мумкинки, юқоридаги бошқарув услублари асосида инсонийлик, меҳр-муҳаббат, тартиб-интизом ва ижтимоий бошқарув ётади. Биз япон ходимларининг қанча фойда олишлари ҳақида тўхталмадик. Улар ушбу услубдан келиб чиқиб, мамлакат қисқа вақт ичида ривожланган давлатлар қаторига кирди. Мотивациянинг шарқ мамлакатларидаги ўрни асосан жамоавий характерга эга бўлган услубларида намоён бўлади.\nЮқорида келтирилган мисолларимизда шарқ ва ғарб давлатларининг фарқи ҳақида тўхталиб ўтдик. Улар ХХ асрда асос солинган бўлиб, ҳозирги кунгача аксарият компаниялар томонидан тадбиқ қилиб келинмоқда. Ушбу услубларда мотивация инсоннинг бошқалар томонидан кучини оширувчи омил бўлиб хизмат қилмоқда. Мотивациясини ўрганиб келаётган олимларнинг таъкидлашларича, ХХI асрга келиб мотивация иккинчи кўриниши яъни, инсоннинг нимадандир илҳомланиб, ўз мақсад сари фаолият олиб бориши маълумотлар алмашуви юқори ва ахборот технологиялар ривожланиб бораётган бир даврда самаралироқ натижага эришишга хизмат қилаётган экан. Дарҳақиқат, бозор иқтисодиётида ишлаб чиқарилаётган ёки хизмат кўрсатаётган фирмаларнинг менежер ва маркетологлари қанчалик талаб ва таклифни ўрганишларидан келиб чиқиб барқарор ривожланишга эришмоқдалар. Маҳсулот ва хизмат кўрсатишдаги янгиликлар ахборот технологияларнинг ривожидан келиб чиқиб, фойдаланувчиларга турли воситалар орқали тез фурсатда етиб бормоқда. Шунинг учун, рақобатбардош маҳсулот ёки хизматларни кўрсатишда бевосита ушбу жараёнга алоқадор ходимларнинг ижодий ёндашувларига ҳам эътиборни давр тақозо этмоқда.\nЎзбекистон халқи учун тарихимиз, аждодларимиздан қолган маънавий бойлик, қадриятларимиз ва ноёб фазилатларимизни мукаммал ўрганиб ривожланишимизга хизмат қиладиган амалларни бажаришимиз бугунги куннинг долзарб масаласи бўлиб, ҳар бир ватандошимизнинг бурчи ҳисобланади. Ривожланган давлатларга эътибор қаратадиган бўлсак, ўзига хос маданият ва қадрият асосида ривожланиш дастурини тузиб, ҳозирги даражага етиб келган. Халқимизнинг ноёб фазилатлари, бошқалар ҳавас билан қарайдиган маҳалла институтини ривожлантириш, иқтидорли касб эгаларини рўёбга чиқариш, эгаллаган билимларини амалда синашда имкон бериш ва ҳар бир тадбиркорларимизнинг фаолиятида амалга ошираётган эзгу ишларни янада кенгайтириш мақсадида мотивацион услубларни амалга ошириш орқали юртимизни янада ривожлантиришга эришамиз.\nБОЙ ОИЛАЛАРДА ФАРЗАНД ТАРБИЯСИНИНГ СИРИ\nУшбу мавзуни ёритиш мақсадида тарихимизда ўтган бадавлат аждодларимизнинг тарбиявий улублари, дунёнинг турли хил иқтисодий тармоқларини бошқарган зодагон оилаларнинг фарзанд тарбияси ва қадимий шарқ халқларининг таълим-тарбияга оид сирлари ҳақида изланиш олиб бордик. Натижалардан келиб чиқиб, ҳозирги кунда қайсидир лавозим эгаси бўлиб, фарзандини ҳеч нарсага зориқтирмасдан уни мактабга қатнаши учун ҳайдовчи ёллайдиган, яхши кийинтирадиган, овқатланиши учун етарли маблағ бераётган, сўнгги моделдаги технологияларни сотиб олиб бераётган, мактабни битиргач, олий ўқув юртининг контракт пулини тўлайдиган, туғилган куни муносабати билан енгил автомашина олиб берадиган, диплом эгаси бўлгач, яхши ишга жойлаштирадиган, уйлантирадиган, умуман олганда, фарзанди учун ҳар қанча пул сарфлаётган бой ота-оналар тарбияси ҳақида умуман гапирмасликка қарор қилдик. Чунки аксарият ҳолларда ўз фарзанди сўраган нарсани муҳайё қилган оила уни бахтсизлик томон етаклаб борар экан. Қуйида бунинг сабабларидан ўзингиз хабардор бўлинг.\nБундай фарзандлар гиёҳванд моддалар билан шуғулланадиган жиноятчиларнинг ўлжасига айланиш эҳтимоли катталиги;\nСўраган нарсалари муҳайё бўлган ёшлар ҳаётда қийинчиликка дуч келса, уни енгиб ўтишни имконсиз деб билиши;\nМактабга қатнаши учун ҳайдовчи ёллаганда, яхши кийинтирганда ва овқатланиши учун етарли маблағ бераётган вақтда оддий оила фарзанди ва унинг ота-онаси нафсониятига салбий таъсир кўрсатиши;\nСўнгги моделдаги технологияларни сотиб олиб берилса, турли хил салбий характерга эга беҳаё, шафқатсиз ва маънавиятимизга ёт ғоялар гирдобига кириши;\nОлий ўқув юртининг контракт пулини тўлаганда пул топиш машаққатини билмасдан билим олишга иштиёқи камайиши;\nЕнгил автомашина сотиб олиб берилганда, унинг тезлигини ошириш натижасида бегуноҳ одамларнинг умрига зомин бўлиши;\nЯхши ишга жойлаштирганда ўз кучи билан иш топган ҳамкасблари олдида унга бўлган муносабат ўзгариши;\nҲаётга енгил қараши, ўзини тунги клубларга бахшида қилиши;\nЎзи топмаган пул эвазига уйланиб, жамиятнинг бир бўлаги муқаддас оила деб аталувчи даргоҳга нисбатан муносабат ва масъулиятнинг етарли эмаслиги.\nДарҳақиқат, келтирилган маълумотларни фарзандининг бахтсиз бўлиши учун етарли сабаб деб билсак бўлади.\nЭнди мавзунинг асосий қисмига қайтадиган бўлсак, бой оилалардаги фарзанд тарбиясининг сирини билишдан мақсад нима?\nМотивациянинг инсон ҳаётидаги роли тарбия каби аввало оиладан бошланади, умумий олиб қаралганда ҳар бир оиланинг фарзанд тарбияси ўзига хос бўлиши табиий. Лекин нима сабабдан баъзи бир оила фарзандлари ҳамма одамлар яшаб келаётган шаҳар ёки қишлоқда истиқомат қилиб, оддий таълимни ўрта мактабда ҳамма қатори ўқиб ўрганиб, келажакда эса, муваффақиятли тадбиркорлар қаторидан жой олиши ҳақида ўйласак, бу мавзунинг нақадар долзарб эканлигини тушунишимиз мумкин. Мақсадимиз фарзандларимиз тарбиясида келажакда халқ учун фойда берадиган баъзи бир маълумотларни ўрганишдан иборат. Ушбу маълумотдаги амалий ишлар халқ орасида қанчалик кенг тарқалса, жамиятимиз ўта бойлар ва ўта камбағалларга бўлинмасдан, кескин табақаланишнинг олдини олиб, ижтимоий барқарорликни таъминлаган бўлар эдик.\nТарихдан маълумки, аждодларимиз орасида буюк ишбилармон ва тадбиркор оилалар ўтган. Ҳозирги кунда бой оилаларнинг фарзанд тарбиясининг илдизи айнан тарихий меросга таянгани билан ҳам кўп ижобий натижалар бериб келмоқда, Уларнинг фарзанд тарбиясида олиб борган амалий ишлари босқичма-босқич даврларга бўлиб таҳлил қилсак.\nФарзанднинг 4 ёшгача бўлган йилларини ушбу давр ўз ичига олади. Тиббий тадқиқотлар шуни маълум қиладики, боланинг танасида руҳий ва ҳиссиётга боғлиқ (асаб, мия фаолияти, кўриш ва эшитиш қобилияти, сезги, нутқ ривожи ва бошқалар) органларининг айнан 4 ёшгача асосий қисми ривожланар экан. Аждодларимиз ушбу даврда фарзандларини мажозий маънода подшоҳга тенглаштириб, унга эҳтиёткорлик билан муомалада бўлишган. Агар бундай даврда болага нисбатан қўпол муносабат қилинса, унинг қайсидир аъзосига салбий таъсир ўтказиши ва нуқсон ёки ногирон бўлиб қолиши мумкин экан. Бунга чақалоқлигида нимадандир қўрқиб, натижада нутқи ривожланмаганларни мисол ўрнида келтиришимиз мумкин.\nБоланинг ушбу даврда шўхлик қилиши, ҳар хил нарсага қизиқиши ортиши, беҳад кўп саволлар бериши ҳаммамизга маълум. Ота-она фарзандининг ҳар бир берган саволларига подшоҳга қандай рост ва аниқ жавоб қайтариши лозим бўлса шундай жавоб бериши талаб этилади. Чунки бу жавоблар орқали у бу дунёнинг инъикосини ўзида шакллантиради. Айнан ушбу даврда унга энг керакли маълумотлар бериб борилади. Бу давр инсоннинг ривожланиш босқичида худди бинонинг пойдевори каби хизмат қилади. Оналар бунда ўзининг аллалари орқали боланинг асаб тизими ривожига хизмат қилса, оталар ҳикматли ҳикоя ва эртаклари ёрдамида боланинг ҳаётда қандай инсон бўлиб улғайишига сабабчи бўладилар. Эҳтиёткорлик билан муомала қилиш билан бир вақтда боланинг хатти-ҳаракатларида содир бўладиган чақалоқларга хос йиқилиш ёки бирор юмушни мустақил амалга оширишида унинг оила аъзолари четдан туриб кузатишлари керак бўлади. Бола эса, йиқилишлардан хулоса чиқариб кейинчалик йиқилмасликка ҳаракат қилиши, эплолмаётган ишини охиригача ўзи қилишга интилиш истаги пайдо бўлиши шаклланиб боради.\nБу тўрт ёшдан то вояга етгунча бўлган даврни ўз ичига олади. Унутманг! Фарзандларда физиологик ўзгариш, ўғил болаларда овоз пардаларининг йўғонлашиши (мутацион даври), мўйловларнинг сабза уриши, қизларда эса, иккаламчи жинсий органларнинг ривожланиши вояга етганлигидан далолат беради.\nФарзандлар бу даврда катталарга ҳурмат, уй ишларига бўлган муҳаббат, яқинларининг топшириқларига бўйсуниш, қийинчиликларни енгиб ўтиш, вақтдан унумли фойдаланиш, ҳунар ўрганиш, билим олиш каби қатор фазилатларни ўзида шакллантириб олади. Бола тарбиясига нафақат ота-она балки, яқин инсонлари ва қўшнилари ҳам ўз хизматлари билан иштирок этади. Ушбу даврда фарзанднинг подшоҳлик даврида шаклланган онги ташқи омиллар асосида ривожланади ва келажакда қандай инсон бўлиб вояга етишини белгилаб боради. Шунинг учун айрим ота-оналар ўз фарзандини қанчалик севмасин уни керакли машғулотлар билан банд қилиб, бўш вақтга имкон қолдирмайди. Фарзанднинг атроф-муҳитга нисбатан муносабатларига аллоҳида ёндашиб, табиат, ҳайвонот олами ва деҳқончиликда учрайдиган оғир меҳнатларга жалб қилади. Бунда ота-она қаттиққўллик билан назорат қилса, боладан бўйсуниш талаб қилинади. Ушбу ишларни бажаришда бўйсунган болагина келажакда ўз ғояларини қандай қилиб амалга оширишни ўрганиб, ўз ходимларини ишлата олади. Бу даврнинг асосий қисмини ўрта мактабда таълим олиш ўз ичига олади. Шунинг учун мактабдаги тарбияси, мактабдан кейинги вақти, бирга юрадиган дўстларига алоҳида эътибор қаратилади. Тўплаган маълумотларимиздан келиб чиқиб шуни айтишимиз мумкинки, боланинг маҳалладаги ўрни, «Устоз ва шогирд» анъанасининг давоми ушбу даврда шаклланар экан, тарбиянинг асоси боланинг яқинларига фарзандлик масъулиятини шакллантиришдан иборат.\nФарзанд яхши ва ёмоннинг фарқига борадиган бўлиб вояга етганда бу давр бошланиши ҳисобланади. Олдинги икки даврда тарбияланган боланинг аввало оила ва яқинлариган нисбатан меҳри ошиб, ҳар қандай масъулиятни зиммасига олиш каби характерлари яққол намоён бўлади. Нафақат меҳр-мурувватда балки муносабатда ҳам ҳамма билан дўстона суҳбатлаша бошлайди. Яқинлари билан келажакда қилиниши керак бўлган вазифаларни орттирган тажрибалари асосида амалга оширади. Фарзанд учун пул топиш имкони берилади. Бунда унинг орзуларини аниқлашга, мақсадларини амалга ошириш учун режалар тузиш ва ўз фаолиятини мувофиқлаштиришга имкон қадар маънавий рағбат берилади. Ҳар бир амалга оширилаётган вазифаларнинг ижобий томонини кўпайтириш учун маслаҳатлашиб турилади. Фаолиятининг натижасини фақат ўз имкониятига топширилади. Бу даврда аксарият оилаларда кузатиладиган камчиликлардан бири деб, ўзаро тушунмовчилик юзага келиши айтилади. Шундай ҳолатларда фарзанднинг асл мақсадини тушуниш учун ота-она керак бўлса, у яшаётган даврнинг талаб ва таклифларини ўрганиши лозим.\nТашкилотимизга информацион технологиялар йўналишини тамомлаган ёшлардан бири мурожаат қилиб, ўз тажрибалари ёрдамида интернетда онлайн сотувларни ташкиллаштиришга асосланган сайтни яратгани ва ушбу фаолиятини тиббий малакага эга зиёли ота-онасига тушинтиришга қийналаётганини маълум қилди. Биз ушбу соҳада муваффақиятга эришган дунёнинг кўплаб давлатларида ривожланган баъзи компанияларнинг фаолияти ҳақида маълумот бериб, яқинларига уни яқиндан таништиришни сўрадик. Натижада маълумотни берган кунимиздаёқ нафақат улар бу фаолиятнинг асл моҳиятини тушунибгина қолмай, балки, ўз фикрлари балан фарзандлари яратган сайтнинг янада долзарблигига хизмат қиладиган маслаҳатлар беришганидан хабардор бўлдик.\nЮқорида келтирилган маълумотлар асосида Сизларга мавзуни умумий ёритишга ҳаракат қилдик. Мақсадимиз – фарзанд тарбиясида ушбу маълумотлардан фойдаланиб, ўз ҳаётингизни мазмунли қуришингиз тарафдоримиз.\nМОТИВАЦИЯГА ОИД АФОРИЗМЛАР\nМуаммолар сизни ортга тортса, орзулар эса олға етаклаши керак. Дуглас Эверетт\nСиз мукаммал даражада билганингиздан ортиғини бажаришга интилмас экансиз ўсмайсиз. Ральф Эмерсон\nБиз учун ҳеч қандай чегаралар бўлмаслиги керак. Ричард Бах\nНимагадир эришган ва ҳеч нимага эришмаганнинг фарқи ким биринчи старт олганидан келиб чиқиб аниқланади. Чарльз Шваб\nСизни фақат юқорига тортадиган инсонлар билан бирга бўлинг. Чунки ҳаёт сизни пастга тортувчилар билан тўлиб тошган. Джордж Клуни\nҚандай бўлсангиз шундай қолишга ўрганинг ва сиз ҳеч қачон тақдир қўлидаги ўйинчоққа айланмайсиз. Парацельс\nБиринчидан, бирор сабаб ва мақсадсиз ҳеч нима қилманг. Иккинчидан, жамиятга фойдаси тегмайдиган ҳеч нарса қилманг. Марк Аврелий\nБилим етарли эмас, уларни қўллашингиз керак. Хоҳиш етарли эмас, сиз бажаришингиз керак. Брюс Ли\nОлаётган нарсангиз ёқмаётган бўлса, бераётган нарсангизни ўзгартиринг. Карлос Кастанеда\nҲамма ғалаба ўз устингиздан қилган ғалабадан бошланади. Леонид Леонов\nЎзингизни бошқалар билан таққосламаслигингиз керак. Табиат сизни кўршапалак қилиб яратган бўлса, туяқуш бўлишга ҳаракат қилмаслигингиз керак. Герман Гессе\nҲаётдан қўрқманг. Ҳаётда яшашга ишонинг ва ишончингизга яраша берилади. Уильям Джеймс\nСизни муаммога олиб келган муносабат ва фикрни йўқотмас экансиз, муаммони ҳал қила олмайсиз. Альберт Энштейн\nЎзингизга ишончингиз бўлмаса ҳеч қачон бирор нарсага эриша олмайсиз. Ахир ўз-ўзингизга ишонмасангиз, унда ким сизга ишонади?\nБиз ўз одатларимизнинг қулимиз. Одатларингизни ўзгартиринг, шунда ҳаётингиз ҳам ўзгаради. Роберт Кийосаки\nСизда омадсизликлар бўлади. Сизда жароҳатлар бўлади. Сиз хато қиласиз. Сизда тушкунлик ва пушаймонлик даври бўлади. Оила, ўқиш, иш, рўзғор муаммолари– буларнинг бари амалиёт йўлида бир эмас, ҳали кўп марта халақит қилади. Лекин ичингиздаги компаснинг йўналиши доим бир хил мақсадга қаратилган бўлиши керак. Стюарт Мак Роберт\nБахтли бўлиш санъати оддий нарсаларда бахтни топа олиш қобилиятидадир. Генри Уорд Бичер\nҲар сафар сизни ҳақорат қилишганида ёки юзингизга туфлашганида тўхтайверсангиз, керакли манзилга ҳеч қачон етиб бора олмайсиз. Тибор Фишер\nҚийинчиликларга дуч келганда, таслим бўлиб, қочиш мумкин эмас. Сиз ҳолатни баҳолай олишингиз, ечимини қидиришингиз ва нима бўлганда ҳам яхшиликка эканлигига ишонишингиз лозим. Сабр – ғалабанинг калити. Ник Вуйчич\nПайдо бўлган истак ортга сурилмасдан ўша заҳоти амалга оширилиши керак. Бўлмаса истак йўқолади. Хоҳладинг - бажардинг, чўзиб нима қиласиз, ҳаёт қисқа. Шу ерда ва ҳозироқ! Михаил Веллер\nХоҳлаш ва кутиш – булар билан узоққа бора олмайсиз. Туринг ва орзуингиз ортидан юра бошланг. Джаред Лето\nПойгада иштирок этмагунингизча сиз на юта оласиз ва на ютқаза оласиз. Дэвид Боуи\nНима ўйлаб топган бўлишингиздан қатъи назар, кимдир бу ишни сиздан олдин бажариб кетган. Шунинг учун асосийси – яхшироқ бажаришдир. Адриано Челентано\nУхланг. Орзу қилинг. Уйғонинг. Бажаринг. Ўйлаб топинг. Курашинг. Ғалаба қозонинг. Ухланг. Орзу қилинг. Джаред Лето\nКимлигингизни билмоқчимисиз? Сўраб ўтирманг. Ҳаракат қилинг! Ҳаракат сизни ифодалайди ва кимлигингизни кўрсатади. Томас Джефферсон\nУзоқ умр кўришни истасангиз, еб-ичишни қисқартиринг. Бенджамин Франклин\nМен шуни хоҳлайман. Демак, бу бўлади. Генри Форд\nМантиқ сизни А нуқтадан Б нуқтага олиб бориши мумкин, тасаввур эса хоҳлаган жойингизга олиб бориб қўяди. Альберт Эйнштейн\nАсосийси – бор кучингизни танлаган ишингизга сарфланг ва сиз ҳақингизда дув-дув гап бўлади. Зеро, мукаммаллик - камдан-кам учрайди. Андре Моруа\nШундай орзу қилингки, гўё абадий яшайсиз. Шундай яшангки, гўёки бугун ўласиз. Джеймс Дин\nТақдиримизни бир кун ичида 100 марталаб қабул қиладиган сезилмайдиган майда қарорларимиз шакллантиради. Энтони Роббинс\nОмадсизлик – бошидан бошлаш учун берилган имкониятдир. Фақат бу сафар ақллироқсиз. Генри Форд\nҒоясиз ҳеч қандай буюк иш рўёбга чиқмайди! Ҳеч бир ажойибот буюкликсиз бўлмайди. Гюстав Флобер\nҲар бир орзуга қўшиб уни амалга ошириш учун кучлар берилади. Ричард Бах\nҲаёт бу катта коғоз ва сиз унга қўлингиздан келганча бор бўёқни беришингиз зарур. Дэнни Кэй\nМингга етиб бориш биргина кичкина қадамни қўйишдан бошланади. Лао Цзы


Қуйида биз шу кишидан ва бошқа кишилардан эшитган маълумотларимиз ва ўқиган китобларимиз асосида зино ва фаҳш йўлига кирганларнинг қалбларидан чиққан сўзларидан саралаб олинганларини ва уларнинг ҳолатига тушганларга Ислом тарафидан берилган жавобларни келтирамиз.\nАсосийси, Аллоҳга тавба қилинг ва нафсингизга қарши курашинг ва ўта иродали бўлинг. Нафсингизга қарши қаттиқ курашмаганингиз учун сиз зинога қайта-қайта қўл уряпсиз. Ушбу кураш давомида тинмасдан Аллоҳдан нафсингизга қарши сабот сўранг.\nЗинокор аёл: Мен у билан ижтимоий тармоқларда танишган эдим. Узоқ вақт ёзишиб юрдик. Аввалида дўст бўлиб бошланган нарса асталик билан бошқача тус ола бошлади. Бунинг сабаби кўчада уч ёки тўрт марта кўришганимиз деб ўйлайман. Бир куни ишдан қайтаётганимда у телефон қилиб уйида сув қувури ёрилгани ва ҳамма ер сув бўлиб кетганини айтди. Сўнгра уйига яқинроқда бўлсам кириб кўмаклашиб юборишимни илтимос қилди. Уйига бордим. Уйида бир ўзи эди. Сув қувури ёрилган бўлса ҳам сув унчалик тарқалмаган эди. Хуллас у менга тега бошлади мен ҳам ўзимни тўхтата олмадим…\nКиритилди: 05:30 24.11.2020. Ўқилди: 5287 марта. Фикрлар сони: 0 та.


17 Октябрь 11:19\nNUR-SULTAN. Kazinform - АҚШда коронавирусга қарши эмланмаган ҳарбий хизматчилар ишдан бўшатилади. Бу ҳақда Қозоғистондаги COVID-19 тарқалишининг олдини олиш бўйича идоралараро комиссиясининг Telegram-каналида маълум қилинди, деб ёзади Kazinform.\nАҚШ>да 28 ноябргача коронавирусга қарши эмланмаган ҳарбий хизматчилар ишдан бўшатилади. Ҳарбий-денгиз кучлари захирасида бўлганлар 28 декабргача эмланишлари шарт. Ҳозирги вақтда АҚШ Мудофаа вазирлиги маълумотларига кўра, денгиз флотининг 94 фоизи COVID-19 га қарши эмлашнинг тўлиқ курсидан ўтган.\nУкраинада> давлат идоралари, асосий соҳалардаги корхоналар ходимлари, ижтимоий ишчилар ва почтачилар коронавирусга қарши эмланиши керак. Соғлиқни сақлаш вазирлиги раҳбари Виктор Ляшконинг айтишича, келажакда рўйхатга маҳаллий ҳокимият, коммунал хизматлар, шаҳар муассасалари ходимлари кириши мумкин.\nИталияда> иш жойига кириш учун мажбурий COVID сертификатлари жорий этилди. Green pass электрон сертификатларини жорий этиш тўғрисидаги қарор бир ой олдин тасдиқланган. Италияда аҳолининг 80,8 фоизи коронавирусга қарши тўлиқ эмланди ва аҳолининг 85 фоизидан кўпроғи бир вакцинанинг биринчи компоненти билан эмланди.\n#Хориж #Европа #Дунё #Вакцина


Депутатлар сайловчилар кўнглига таскин бериб қайтди\n«Миллий тикланиш» демократик партиясидан парламентга сайланган депутатлар ўн кунча ўз сайлов округларида бўлиб, сайловчилари билан учрашган.\nБу учрашувларда улар нима қилгани биласизми? Билмасангиз, «Миллий тикланиш» газетасини ўқинг, ҳаммасини очиқ-ошкора ёзган.\nХусусан, ЎзМТДК фракцияси аъзоси Феруза Ибрагимова Когон сайлов округида бўлиб, сайловчилари билан учрашувда президентнинг мустақиллик байрамининг 25 йиллигини ўтказиш тўғрисидаги қарори «мазмун-моҳияти ва қарор ижроси ҳақида атрофлича фикр юритган».\nМустақиллик байрамини сайловчи ўз имконияти даражасида қандай хоҳласа, шундай ўтказаверади. Аммо байрамни қандай ўтказишни Тошкентдай жойдан келган депутат кўрсатиши шартмикин?\n«Байрамшунос» депутатнинг ҳамкасби Акмалжон Жумабоев эса Андижондаги учрашувда «сайловчиларни қизиқтирган масалаларга алоҳида эътибор берибди».\nЯъни байрам ҳақида фалсафа сўқмай, «электр энергиясига бўлган эҳтиёж билан боғлиқ масалалар Наманган вилоятида барпо этилаётган Тўрақўрғон иссиқлик электр станцияси тўлиқ ишга тушгач, ечимини топиши»ни маълум қилиб, ҳеч бўлмаганда халқнинг кўнглига таскин бериб келибди.\nЯна бир «миллий тиклагич» депутат Азамат Пардаев Самарқанднинг Пахтачи туманидаги учрашувдан ўз фойдасига хулоса чиқарибди.\nУнинг айтишича, «сайловчилар бугун ўз вакилига катта ишонч ва умид билан қараяпти».\nБуни ўзини ўзи ишонтириш дейдилар. Депутат ўзини шундай деб ишонтирмаса, сайловчилар унга ишонишига биров ишонармиди?\ndata-title="Депутатлар сайловчилар кўнглига таскин бериб қайтди" data-description=""Миллий тикланиш" демократик партиясидан парламентга сайланган депутатлар ўн кунча ўз сайлов округларида бўлиб, сайловчилари билан учрашган. Бу учрашувларда улар нима ..." data-image="https://eltuz.com/wp-content/uploads/2016/04/rasm1127.jpg" data-url="https://eltuz.com/kundalik/196558/" data-services="facebook,odnoklassniki,twitter,telegram" data-counter="ig">\nҚовчин қишлоғининг хароб тиббиёт пункти\n«Элтуз»га қашқадарёлик фуқаро жўнатган видеода Ғузор тумани Қовчин қишлоғи тиббиёт пункти биносининг хароб аҳволи акс этган. Қишлоқ тиббиёт пункти ...\n29 октябр 2015\nҲуқуқ ҳимоячиси Шуҳрат Рустамовга босимлар\nEltuz манбасидан олинган хабарга кўра, 28 октябр куни Қашқадарё вилоятининг Қамаши туманида ички ишлар ходимлари Шуҳрат Рустамовни ушлаб олиб ...\n21 феврал 2017\nБанк одамларга чопар, одамлар банкдан қочар\nБугун Ўзбекистонда барча банклар «халқ манфаати»ни ўйлаб қолган. Уларнинг вакиллари уйма-уй юриб, одамларга кредит тарқатиш билан овора. Янги президентнинг ...\n28 феврал 2018\nИноятовларнинг Санкт-Петербургда қанча мол-мулки бор?\nЎзбекистон Миллий хавфсизлик хизмати собиқ раиси, қўли узун Рустам Иноятовнинг ўғлига тегишли кўчмас мулклар ҳақида Open Source Investigations (OSI) ...


Бугун Ироқ парламентининг Бағдодда бўлиб ўтган фавқулодда йиғилишида унинг аъзолари, урушнинг олдини олиш учун президент Саддам Ҳусайн мамлакатни тарк этиши кераклиги ҳақида АҚШ қўйган ултиматумни бир овоздан рад этдилар.\nПарламент раиси Саадун Ҳаммади, Ироқ президенти Саддам Ҳусайн АҚШ президенти Жорж Буш қўйган ултиматумни бажариш ақл бовар қилмайдиган иш эканини айтди.\nКеча Оқ Уй матбуот котиби Ари Флейшер: “Агар Саддам мамлакатни тарк этса, Америка ва коалиция қўшинлари Ироққа тинчгина киради. Чунки Ироқ кучларига ҳужум қилиш ҳақида буйруқ берилмаган бўлади. Шу йўл билан Ироқ оммавий қирғин қуролларидан қуролсизлантирилади”,-деган эди.\nҲозирда АҚШ ва Британиянинг 270 мингдан ортиқ қўшинлари Ироққа бостириб киришга тайёргарлик кўрмоқда.


Россияда ўзбекистонлик муҳожирни ит талаб ўлдирган - BBC News O'zbek\nРоссиянинг Барнаул шаҳрида ит талаши натижасида Ўзбекистон фуқароси ҳалок бўлган.\nИсми ошкор қилинмаётган 33 ёшли йигитнинг мурдаси Олтой бозори ёнидан тонгга яқин топилган.\nАйни дамда тергов олди суриштирув ишлари кетмоқда.\nҲалок бўлган йигитнинг хусусий қурилиш объектларининг бирида ишлагани айтилмоқда.\nОлтой ўлкасида Ўзбекистон фуқаросининг ўлими илк маротаба учраётгани йўқ. Бундан бир йил олдин асли ўзбекистонлик Россия фуқароси жанжал оқибатида ўзбекистонлик танишини ўлдириб, гўштини кабоб қилиб еган.\n33 ёшли йигитнинг танаси 17 июл куни тонгда Олтой бозори атрофида топилган. Мурдага бозор ходимлари дуч келган ва шу заҳоти полицияни чақирган.\n“Ўзбекистон фуқароси доимий яшаш ҳуқуқига эга бўлмаган, яъни Россияда рўйхатда турмаган, танишлариникида яшаган. Бироқ бозордан унча узоқ бўлмаган жойда қурилиш ишларини олиб борган хусусий тадбиркорнинг қўлида расман ишлаган. Кечки вақт соат 6 да ишдан чиққан ва кейин уни ҳеч ким кўрмаган”, дейди Олтой ўлкаси тергов бўлими раҳбари катта ёрдамчиси Людмила Рязанцева.\n33 ёшли йигит Барнаулда оиласиз ва ватандошлари билан бирга яшаган. Айни дамда унинг қайси жойдан эканлиги каби маълумотлар тўпланмоқда.\nТергов бўлими масъулининг билдиришича, одамларнинг ит талаши натижасида ўлиши жуда ҳам кам учрайдиган ҳолат. Сўнгги беш йилда бундай ҳодиса кузатилмаган.\nБироқ Олтой бўлгасида ўзбекистонликларнинг ўлими кам бўлса-да, учраб туриши айтилади. Бундан бир йил олдин асли ўзбекистонлик Россия фуқароси ва Ўзбекистон фуқароси ўртасида келиб чиққан жанжал оқибатида қотиллик содир этилган.\nРоссия фуқаролигини қабул қилган ўзбекистонликнинг уйига Ўзбекистондан таниши келади ва ўша ерда яшаб қурилишда ишлай бошлайди. 2011 йилнинг 8 март куни байрам қилиб спиртли ичимликлар ичишади ва ўртада жанжал келиб чиқади.\n“Ўзбекистондан келган меҳмон мезбоннинг қариндошини ҳақоратлайди. Айбланувчи ўйлаб ўтирмасдан уни ўлдиради ва танасини бўлаклайди. Тананинг бир қисмини сумкалаларга солиб Барнаул шаҳри бўйлаб ташлаб чиқади. Тананинг бошқа қисмини эса шашлик пишириш учун зираворлаган”, - дейди Олтой ўлкаси тергов бўлими раҳбари катта ёрдамчиси Людмила Рязанцева.\nАйбланувчининг узоқ муддатли қамоқ жазосига ҳукм қилингани билдирилди.\nНон топиш мақсадида Россияда бир неча миллион ўзбекистонлик меҳнат қилади. Меҳнат муҳожирларининг сони кўпайган сари улар билан боғлиқ жиноий ишларнинг ҳам ортаётгани айтилади.


Ўшда ўзбек тилида чиқадиган "Ахборот" газетаси фаолиятини тиклади (тўплам)\n- Ўшда ўзбек тилида чиқадиган "Ахборот" газетаси фаолиятини тиклади (ўзбек тилида видео)\n- Ашхобод: Олимпия шаҳарчаси ёнидаги микрорайонларга кириш йўллари бетон блоклар билан тўсиб қўйилди. (фотогалерея)\n- Афғонистон ва 11 сентябрь: терактлар - кундалик ҳақиқати бўлган мамлакатнинг ҳаёти. (видео Настоящее время)\n- Лотин алифбосини парламентда тақдим этишди. (видео)\n- Майами марказини "Ирма" тўфони туфайли сув босди. (видео)\n- Михаил Саакашвили: Украинада иккинчи кун паспортсиз. Львовдан бўлган репортаж. (Директ видеоси)\n- "Мен қайтиб келишга умид қиламан". Юлия Латынина билан Россиядан кетиш сабаблари борасидаги интервью. (видео Настоящее время)\n- "Агар тизим очилса - барчаси келади": муxолифат Москвада бўлиб ўтган муниципал сайловда курашгани ҳақида. (видео Настоящее время)\n- "Матилда" учун тавба қилиш. Екатеринбург кўчаларида "Матилда ёлғони" ҳужжатли фильми муаллифлари томонидан ўрнатилган реклама тахталари пайдо бўлди. Улар Романовларга ҳиёнат қилганлик учун тавба қилишга даъват қилишмоқда. (Директ видеоси)\n- Ахтем Чийгоз: намойишдан ҳукмгача. 11 сентябрда Кремл назорати остидаги Қрим суди қрим татарлар етакчисидан бири бўлган Ахтем Чийгозни 8 йил умумий тартибдаги колонияга ҳукм қилди . (Директ видеоси)\n- Украинада аёллар метрода машинист бўлиб ишлашлари мумкин. (Директ видеоси)\n- Сентябрдаги Батуми. (фотогалерея)


Самарқандда икки килограмм опий “операцияси” барбод қилинди. Оқибатда наркокурьер ўн ярим йил “ўтириб чиқади”ган бўлди - zarnews.uz\nСамарқандда икки килограмм опий “операцияси” барбод қилинди. Оқибатда наркокурьер ўн ярим йил “ўтириб чиқади”ган бўлди\nБундан бир неча кун олдин жиноят ишлари бўйича Тойлоқ туман судининг очиқ суд мажлисида Ботир Ташановга (исм, фамилия шартли) нисбатан очилган жиноят ишини кўриб чиқилди.\nСуд материалидан: Ботир Ташанов 1980 йил 11 апрель куни Ургут туманида туғилган, миллати ўзбек, маълумоти ўрта, муқаддам судланган, ишсиз, оилали.\nАслида бу воқеа апрел ойида Самарқанд шаҳрида бўлиб ўтган. Ўшанда Ботирга таниши Иброҳим Кўлиев қўнғироқ қилиб, уйига келишини, маслаҳатли иши борлигини айтади. Ботир И.Кўлиевникига борганда у яхши харидори борлигини, 2 килограмм қорадори топиб беришини илтимос қилганлигини айтади. Иброҳим харидор ҳар бир килограмм қорадорини 15 000 АҚШ долларидан олишини, таклифни уйлаб кўришини таъкидлаб, агар топишни иложи бўлса хабар қилишини билдиради.\n30 минг доллар... Бунча маблағни эшитган Ботирнинг тинчи йўқолди. У энди бир пасда бойиб кетиши мумкин. Шу ўй билан Ботир бир кундан кейин Иброҳимнинг олдига бориб, “проба”га қорадори олиб келиши учун 1,3 миллион сўм пул олади. Бу пулга оғирлиги тахминан 10 грамм бўлган “опий” топиб, И.Кўлиевнинг уйида ўзини Исмат, деб таништирган шахсга олиб келиб беради.\nОрадан маълум вақт ўтгач, Исмат 2 килограмм “опий” гиёҳвандлик воситасини сотиб олиш учун буюртма беради. Ўз навбатида чўнтагидан 100 купюрали бир пачка долларни чиқариб кўрсатади. Табиийки, Ботир дарҳол 10 граммни топиб берган Нодир Қодировга 2 килограмм “опий” топиб беришни айтади.\nБуюртма қисқа муддатда тайёр бўлади. Шу боис, Н.Қодиров Ботирга қўнғироқ қилиб, айтилган миқдордаги қорадорини олиб келганлигини, Ургут тумани “Бешёғоч” маҳалласида эканлигини билдиради.\nБотир Нодир айтган жойга бориб, целлофанга солинган оғирлиги тахминан 1 кг. “опий” гиёҳвандлик воситасини олади. Н.Қодиров қолган 1 килони пулини олгач, бериши айтади. Нодирнинг шартига рози бўлган Ботир қорадорининг борини қўлтиқлаганча И.Кўлиевнинг яшаш уйига кетади. Бу ерда уни олдиндан келишилганидек Исмат кутиб турарди.\nВоқеа тафсилотлари ва пулни беришини айтиб турган Ботир ҳуқуқни муҳофаза қилувчи орган ходимларини кўриб, анграйиб қолди...\nСуд ҳукмига кўра, Ботир Ташанов Жиноят кодексининг 273-моддаси 5-қисми билан айбли деб топилди. Унга 10 йилу 6 ой озодликдан маҳрум қилиш жазоси тайинланиб, жазони умумий тартибли колонияларда ўташи белгиланди.\nДалилий ашё сифатида эътироф этилган 995,4 грамм “опий” гиёҳвандлик воситаси тегишли тартибда йўқ қилинди.\nжиноят ишлари буйича\nТойлоқ тумани судининг раиси.\nТеглар: наркотик опий\n«Гашиш»ли шоколаднинг таъми қандай?


Google энг кўп қидирилган дизайнерлар номини маълум қилди\nGoogle компанияси йилга якун ясаб, 2015 йилда интернетда энг кўп қидирилган дизайнерлар номини маълум қилди. Бу рўйхатда 1-ўринни Раф Симонс эгаллади, у октябрь охирида Dior модалар уйи креатив директори лавозимини тарк этди. Оммабоп модельерлар рўйхати Vogue британ журнали сайтида чоп этилди.\nЭнг оммабоп модельерлар ўнталигига Карл Лагерфельд, Кристиан Лакруа ва Томми Хилфигер кирди. Бундан ташқари, нашр мода ҳақида энг кўп сўралган саволлар рўйхатини келтирди. Аниқланишича, фойдаланувчиларни кўпроқ пошнали туфлиларда қандай тўғри юриш, жинсиларда қандай қилиб тешик ҳосил қилиш ва агар тўй ўрмонда ўтса, нима кийиш кераклиги ҳақидаги маълумотлар қизиқтирган.\nЭнг муҳокама қилинган мавзулар қаторида, шунингдек, интернетни иккига бўлган кўйлак ҳам бўлди: фойдаланувчиларнинг бир қисми бу кўйлакни оқ-олтин рангда, бошқа қисми эса кўк-қора рангда дейишган. Бир неча кунлик баҳс-мунозарадан кейин кўк-қора кўйлак бўйича қидирув кўпроқни ташкил қилди.\nГлобал борада, энг муҳокама қилинган мавзулар Париждаги терактлар, миграция масаласи, Непалдаги зилзила ва АҚШда бир жинс вакилларини никоҳ қуришига тақиқловнинг бекор қилиниши бўлди. Энг кўп муҳокама қилинган одам ўз жинсини ўзгартирганини эълон қилган, Ким Кардашьяннинг ўгай отаси Брюс Женнер бўлди. У ўз исмини Кейтлин Женнер деб, аёллар исмига ўзгартирган.


Хитой Ўзбекистонга ёдгорлик ҳадя қилди\n13:53 / 17.03.2016\nХитой Ўзбекистон тарихи музейига терракота қадимги Хитой терракота жангчисининг ҳайкалини совға қилди.\nТерракота экспонати Буюк Ипак Йўлига бағишланган экспозицияда намойиш этилган. Ҳайкалнинг бўйи 187 сантиметр, елка кенглиги 49 сантиметр, деб хабар беради “Правда Востока”.\nЖангчиларнинг ҳар бир шакли ўзига хос, улар юз тузилиши, бўйи, кийими жиҳатдан бир-бирларидан фарқ қиладилар. Чунки ҳайкалларга ҳақиқий аскар ва офицерлардан андоза олинган. 1987 йили “терракота армияси” ЮНЕСКОнинг жаҳон маданий мероси рўйхатига киритилган.\nМаълумот учун: Цин Шихуанди, Ин Чжен (мил. ав. 259—210) — Цин салтанати подшоси (мил. ав. 246— 221), Хитой императори (мил. ав. 221—210). Цин ҳукмдорлари хонадонига мансуб бўлган. Хитойдаги олтита подшоликни босиб олиб, мил. ав. 221 йилда ягона марказлашган Цин империясини барпо этган ва ўзини биринчи Хитой императори — Цин Шихуанди деб эълон қилган. Унинг даврида, мил. ав. 215-214 й. Буюк Хитой деворини илгари мавжуд бўлган чегара истеҳкомлари билан яхлит ҳолга келтириш жараёни бошланган.\nЦин Шихуанди қўлида қонун чиқариш, олий ижроия ва суд ҳокимияти тўпланган. Ўз ҳокимиятига нисбатан ҳар қандай танқидий муносабатларга барҳам бериш мақсадида мил. ав. 213 йилда хусусий шахслар қўлида сақланаётган гуманитар адабиётларни ёқиш ҳақида фармон чиқарган. 212 йилда Цин Шихуанди император ҳокимиятига қарши халқни кўтармоқчи бўлган 460 нафар конфуцийшунос арбобларни қатл эттирган. Цин Шихуанди даврида зулм кучайган, унинг вафотидан сўнг халқ қўзғолонлари кўтарилиб Син империяси барҳам топган. Император ҳозирги Циан яқинидаги дафн этилган ери билан шуҳрат қозонган; мақбарани 700 минг асир-қул 38 йил давомида барпо этган.\nЦин Шихуанди ўлимидан сўнг ҳам ҳарбий кучга таяниш учун 6 минг жангчиси ва отларнинг бўйи баравар катталикдаги ҳайкалларини ясашни буюрган. Цин Шихуанди вафот этганида барча ҳайкаллар ҳам у билан қўшиб кўмилган. 1974 йилда Цин Шихуанди дафн этилган жойдан жангчилар ва отларнинг бўйи баравар катталикда ишланган 8099 та терракота ҳайкаллари (мил. ав. тахминан 210 й.) топилган. Мақбаранинг ташқи деворлари периметри 6 километрга тенг.


08 июл 2020, Тошкент вақти: 11:52\nНаманган вилоятининг Косонсой туманидан Озодликка мурожаат қилган Наргиза Бозорованинг айтишича, 2019 йилда қуриб битказилиб, эгаларига топширилган намунавий уйларда иситиш тизими ва газ мавжуд эмас.\nБунинг оқибатида хонадон эгалари куз ва қиш мавсумларида совуқда яшашга мажбур бўлмоқда.\n“Наманган вилояти Косонсой тумани Гулистон маҳалла фуқаролар йиғинидан 2019 йилда қуриб битказилган янги намунавий уйга кўчиб чиққанмиз. Уй уч қаватли бўлиб, унда 18 хонадон яшайди. Янги уйда газ йўқ, иситиш тизими йўқ, свет мунтазам ўчиб қолади. Печка қуришга эса имконият ҳам йўқ, рухсат ҳам берилмайди. Мана шу авҳолда совуқда кун кечираяпмиз”, дейди Наргиза Бозорова.\nСуҳбатдошнинг айтишича, электр тизимидаги узилишлар боис хонадонларини электр иситгич билан иситишнинг ҳам иложи йўқ:\n“Бир кунда электр камида 7-8 соат йўқ бўлади. Ҳозир мана иссиқ кийимларни кийиб жон сақлашга мажбурмиз. Кекса онам совуқ ўтиб кетмасин, оғриб қолмай”, деб қариндошларникида яшаб турибди”.\nУнга кўра, кўп қаватли уйда яшовчилар вилоят газ идораси ҳамда туман ҳокимлигига газ ўтказиб бериш, агар бунинг иложи бўлмаса, электр энергияси билан узлуксиз таъминлаб беришни илтимос қилиб бир неча маротаба мурожаат қилган. Аммо бу уринишлар натижасиз якунланган.\n“Вилоят газ идораси ва ҳокимлик газнинг ўзи йўқ, деяпти. Косон туманида бир неча йиллар аввал газ бор эди. Аммо ҳозир бизнинг маҳалла ва унинг атрофида газ йўқ. Уйда камзул кийиб юбрибмиз, ўғлим ҳам иссиқ кийимда. Мендан юқори қаватда бир ногирон яшайди, учта боласи бор яна бирининг. Бир қўшнимизнинг янги туғилган, ҳали чилласи чиқмаган эгизак чақалоғи бор. Жуда қийналиб кетдик, ҳеч бўлмаганда электр билан узлуксиз таъминлашса бўлмайдими?” дейди Наргиза Бозорова.


Афғонистоннинг Ҳилманд вилоятидаги ҳудкуш ҳужумда 13 одам ҳалок бўлди\n15 декабр 2019, Тошкент вақти: 23:18\nҲилманд вилоятида Толибонга қарши жанглар давом этмоқда.\nАфғонистон жанубидаги Ҳилмандл вилоятининг Нава туманида ҳудкуш ўзини портлатгани оқибатида 13 одам, жумладан, аскарлар ва тинч аҳоли вакиллари ҳалок бўлди, 18 одам яраланди.\nРасмийларга кўра, ҳудкуш ҳужум Нава марказидаги бозорда содир этилган. Мазкур туманда сўнгги кунларда афғон армияси ва толибон ўртасида қақшатқич жанглар олиб борилгани хабар қилинган эди.\nНава тумани ўтган ойда жанггарилардан озод қилинган, лекин туман атрофида жанглар давом этаётган эди.\nҲилманд вилоятининг катта қисмини назорат қилаётган Толибон гуруҳи Навадаги портлаш учун масъулиятни ўз зиммасига олди.\nБундан бир неча кун олдин Ҳилманд вилояти маркази Лашкаргоҳ шаҳрида ҳудкуш ҳужум оқибатида 7 одам ҳалок бўлган, 40 одам яраланган эди.


“Тавозени бой бермаймиз” » Ўзбекистон янгиликлари – Zamin.uz\n“Тавозени бой бермаймиз”\n13 апрель 2017, 20:51\nИбн Аббос розияллоҳу анҳумодан ривоят қилинади: “Набий соллаллоҳу алайҳи васаллам шундай марҳамат қилганлар: “Қайси ёш киши кексани икром қилса, у ёш кишига Аллоҳ таоло кексанинг ёшига етганида уни икром қиладиган кишини тақдир қилади” (Термизий ривояти).\nҲусайн Байқаро тахтга ўтирганидан сўнг ўша вақтда Самарқандда бўлган дўсти Алишер Навоийни ҳузурига чорлаб унга муҳрдорлик лавозимини топширади. Вазият шуни тақозо қиладики, Навоий ўша вақтнинг ўзидаёқ вазифасини бажаришни киришиши керак эди. Унга муҳр босиш учун бир ҳужжатни берадилар. Ҳазрат қараса, подшоҳнинг имзоси йўқ. Савол назари билан Султонга қарайди. Султон Ҳусайн дўстига муҳр босаверинг, мен кейин қўл қўяман, маъносида ишора қилади. Шунда Навоий қоғознинг шундай жойига муҳр босадики, ундан пастга қўл қўйишнинг асло иложи йўқ эди.\nШоирнинг ҳукмдорга, дўстига кўрсатган ҳурматига, эҳтиромини ифода этиш борасидаги фаросатига сарой аҳли ҳайратда қолади. Миллатимиз тарихида катталарга ҳурмат, кичикларга иззат кўрсатиш борасидаги ана шунга ўхшаш ажойиб ҳикоятлар жуда ҳам кўп.\nИстиқлол арафасидаги вақтларда жамоат транспортлари бағоят тирбанд бўларди. Ёшларга ўтиришга ҳеч қачон жой тегмасди. Биз ёшлар трамвай ёки автобусда биргина ўтириб юришни орзу қилиб баъзи-баъзида ишимиз бўлса-бўлмаса тунги соат 21 дан кейин бекатга чиқардик. Ўша кунларнинг бирида метрода ёшгина жуфтлик ўтирган эди. Уларнинг бошига бир рус аёли келди ва пастгина овозда, мулойим оҳангда: “Болаларим, қаердан келдинглар?” деб сўради. Улар: ”Москвадан”, деб жавоб беришди. Шунда аёл: “Меҳмон эканликларингни нимадан фаҳмлаганимни биласизми?” деди аёл. “Йўўқ”, деди улар ҳайрон бўлиб. “Чунки бу юртнинг фарзандлари катталар тик турган жойда асло ўтирмайди”, деди аёл. Бу гапни эшитгани заҳоти йигит-қиз ўрнидан отилиб туриб кетди...\nБурунги йили хорижга борганимда бекатда туриб тўхтаган бир автобусдан “Дудуллига борадими?” деб сўрадим. “Боради, чиқинг!” дейишди. Чиқиб ўтириб олдим. Қўлимда бесўнақай, оғир сумкам ҳам бор эди. Автобус бир неча бекат юргандан сўнг бир кампир чиқди. Унга ўзимизнинг одатимиз бўйича жой бўшатдим. Шу вақт менинг қаршимда ўтирган аёл: “Бизнинг миллатга нима бўлди! Бир бегона, бир меҳмон жой бўшатди-я, шарманда бўлдик, шарманда!” дея жаврай бошлади. Жой бўшатишдек, оддийгина ишга шунча кўп шовқин солаётганига чидай олмаган бир ёш аёл: “Нега бунча ваҳима қиласиз, кўрганимда мен ҳам жой берган бўлардим, нима бўлибди шунга”, деди. Аёл “О сингилжон, сизнинг-ку, орқа тарафингиздан келгани учун кўрмадингиз, аммо қаршингиздаги ухлаб бораётган мана бу болалар ҳам кўрмадими? миллат ухлаяпти, миллат ухлаб шарафини олдириб қўйяпти!” дея баттар аййуҳаннос солди аёл.\nУларнинг гапига бошқалар ҳам аралашди. Қилган ишим шунчалар катта муҳокамага айланиб кетганидан хижолат бўлиб ерга қараб турганимда ёшлардан бири жойини бўшатиб мени мажбурлаб ўтқазди ҳам. Муҳокама эса авжига чиқиб бораверди. Улар шундай ажойиб гапларни айтишар эдики, эшитиб улар шоирми деб ҳайрон бўласиз. Баъзилар ёшларга дашном берса, баъзилари аёлни ваҳимачиликда айблар эди. Шунда мен сабабли яхши-ёмон гапни эшитаётган куйинчак аёлни ёқлаб:\n“Азизлар, сиз ҳаммангиз яхши биладиган бир воқеани айтиб беришимга ижозат беринг, – дедим. Ҳаммаси ялт этиб менга қаради. – Жалолиддин Румий шогирдлари билан кетаётган экан, қаршисидан насронийларнинг попи чиқиб қолибди. Румий ҳазратларининг салобати босиб ўзларининг одати бўйича кулоҳини қўлига олиб бош эгмоқчи бўлибди. Шу ниятда бош кийимини қўлига олгани заҳоти қараса, Румий ҳазратлари бош эгиб турган эмиш, яна шундай қилмоқчи бўлибди, яна қараса, ҳазрат яна ўша ҳолатда турганмиш. Хуллас, неча бор уриниб, ҳар сафар улгурмай қолаверибди. Поп ўтиб кетганидан сўнг Румийнинг шогирдлари устозининг бу ишининг замирида бир ҳикмати борлигини фаҳмлагани боис: “Нега оддий попдан олдин бош эгдингиз?” деб сўрашибди. Устоз уларга жавобан: “Тавозени уларга олдириб қўямизми!” дебди. Сиз ҳаммангиз ана шундай буюк зотнинг авлодисиз. Бу опа шунга куйиняпти – тавозени ҳимоя қилган аждоднинг авлодлари ҳурматни олдириб қўйди деб ачиняпти. Аммо мен ҳам бегона эмасман, туркийларданман, дедим.\nЎшанда нима бўлди, биласизми, ҳаммаси баробар енгил тортиб кулиб юборди. Кейин ота юрти, яъни бизнинг Ўзбекистонимиз ҳақида кўп гапларни сўрашди. Уларнинг саволларига билганимча жавоб бердим. Манзилга етиб улар билан хайрлашиб автобусдан хуш кайфиятда тушдим. Йўлда юриб борар эканман, миллатимизга хос бўлган ҳурмат-эҳтиром туйғуси қанчалар ажойиб фазилат эканидан қувониб кетдим. Ва яна орзу қилдимки, қанийди, миллатлар, давлатлар бир-бирлари билан ана шундай самимий туйғулар, инсоний фазилатлар юзасидан баҳслашса, мусобақалашса – дунёнинг қиёфаси қанчалар гўзал бўлар эди!\nЯнгиликлар » Ҳаёт тарзи » “Тавозени бой бермаймиз”


Пиллачиликда хориж тажрибаси\nҚизилтепалик пиллакорлар бу йил тажриба тариқасида хориж амалиёти асосида плёнка остида ипак қурти парваришламоқда. Бунинг учун тумандаги 178 та фермер хўжалигига 4 минг 174 қути пилла қурти тарқатилди. Шартномага кўра, 227 тонна қимматбаҳо хомашё етиштириш режалаштирилган.\n— Ўтган йили Хитой давлатига бориб плёнка остида пилла етиштириш технологиясини ўрганиб келдик, — дейди туман "Агропилла" масъулияти чекланган жамияти раҳбари О. Ҳамроев. — Бунда озуқа тежалади, пилла қурти тез ривожланади. Йилига уч мартагача ҳосил олиш мумкин. Шунингдек, хўжаликларга тарқатилган уруғларни нобуд қилмай парваришлаш учун зарур шароит яратиш, агротехник тадбирларни ўз вақтида ва сифатли ўтказиш, қурт озуқаси — тут барги билан талаб даражасида таъминлашга алоҳида эътибор қаратилди. 7 гектар ер майдонига маҳаллий навлардан 252 минг туп тут кўчати экилди. 11 сотих ерда намунавий қурт боқиш маскани, инкубация хоналари тикланди. Мавсумда соҳага хизмат кўрсатувчи корхона ва ташкилотлар томонидан "кумуш тола" етиштираётган хонадонларга амалий ёрдам кўрсатилди.\n— Маҳалладаги ипак қурти боқаётган 86 нафар оилага ҳар бир пилла қутиси учун 150 минг сўмдан аванс пули, 25 килограмм ун, 5 килограмм ўсимлик ёғи тарқатилди, — дейди "Баланд Fардиён" маҳалла фуқаролар йиғини мутахассиси Ф. Ражабова. — Соҳадаги малакали ходимлар иштирокида керакли тавсиялар бериб бориляпти. Ипак тола етиштиришда кўп йиллик малакага эга маҳалладошларимизнинг иш тажрибасидан фойдаланилмоқда.\nСоҳани қўллаб-қувватлаш мақсадида давлатимиз томонидан "кумуш тола" етиштираётган фермер ва касаначиларга бир қатор имтиёзлар берилди. Ушбу имкониятлар иш унумдорлигини оширишга хизмат қилмоқда.


242-сон 27.07.2016. «Ўзбекистон Республика товар-хом ашё биржаси» акциядорлик жамиятининг махсус ахборот портали ҳамда давлат ва корпоратив харидларни амалга ошириш жараёнларини янада такомиллаштириш чора-тадбирлари тўғрисида\n«Ўзбекистон республика товар-хом ашё биржаси» акциядорлик жамиятининг махсус ахборот портали ҳамда давлат ва корпоратив харидларни амалга ошириш жараёнларини янада такомиллаштириш чора-тадбирлари тўғрисида\n«Ўзбекистон республика товар-хом ашё биржаси» акциядорлик жамиятининг махсус ахборот порталида давлат ва корпоратив харидлар бўйича ахборотни жойлаштириш ва ошкор қилиш тартиби тўғрисида НИЗОМ\nII. Порталда ахборотни жойлаштириш ва ошкор қилиш жараёни қатнашчиларининг ҳуқуқлари ва мажбуриятлари\nIII. Порталда ахборотни жойлаштириш тартиби\nIV. Порталда жойлаштирилган ахборотдан фойдалана олишни таъминлаш\nДавлат ва корпоратив харидларнинг шаффофлиги ва рақобатдошлигини ошириш, уларни амалга ошириш жараёнига замонавий ахборот-коммуникация технологияларини жорий этиш ва харидлар жараёнида ҳуқуқбузарликларнинг олдини олиш мақсадида Вазирлар Маҳкамаси қарор қилади:\nдавлат ва корпоратив харидлар бўйича шартномаларнинг уларни амалга ошириш тўғрисидаги эълонни «Ўзбекистон Республика товар-хом ашё биржаси» акциядорлик жамиятининг махсус ахборот порталида олдиндан жойлаштирмасдан тузилишига йўл қўйилмайди, қонун ҳужжатларида назарда тутилган ҳолатлар бундан мустасно;\nдавлат ва корпоратив харидлар бўйича шартномаларни ноҳалол етказиб берувчилар реестрига киритилган етказиб берувчилар билан тузиш тақиқланади;\nдавлат ва корпоратив харидларни ташкил этишга масъул бўлган раҳбарлар ва мансабдор шахслар давлат ва корпоратив харидлар тўғрисидаги қонун ҳужжатлари талабларига сўзсиз риоя этилиши учун шахсан жавоб берадилар.\n2. «Ўзбекистон республика товар-хом ашё биржаси» акциядорлик жамияти манфаатдор вазирликлар ва идоралар билан биргаликда қуйидагиларни таъминласин:\nбиржа савдолари, давлат ва корпоратив харидларининг натижалари бўйича келиб чиққан нархлар даражаси ҳақидаги ахборотни шакллантириш ва эркин тарзда «Ўзбекистон республика товар-хом ашё биржаси» акциядорлик жамияти махсус ахборот порталининг барча фойдаланувчиларига тақдим этишни таъминлайдиган дастурий модулни ишлаб чиқиш ва 2017 йил 1 январдан бошлаб жорий этиш;\n2017 йил мобайнида давлат ва корпоратив харидлар эҳтиёжлари, электрон тижорат учун товарлар (ишлар, хизматлар)нинг Миллий классификаторини жорий этиш;\n2017-2018 йиллар даврида шартномавий мажбуриятларнинг бажарилиши юзасидан мониторинг ва назоратни ташкил қилган ҳолда, шунингдек харидлар қатнашчиларига масофавий бошқарув бўйича уларнинг ҳисоб-китоб-клиринг палатасидаги шахсий ҳисобварақларидаги маблағлари билан хизматлар кўрсатган ҳолда давлат ва корпоратив харидлар бўйича шартномалар доирасида тўловлар бўйича ҳисоб-китобларни ва маҳсулот етказиб беришни ҳисоб-китоб-клиринг палатаси орқали ташкил этиш механизмини босқичма-босқич жорий этиш.\n3. «Ўзбекистон республика товар-хом ашё биржаси» акциядорлик жамиятининг махсус ахборот порталида давлат ва корпоратив харидлар бўйича ахборотни жойлаштириш ва ошкор қилиш тартиби тўғрисидаги низом иловага мувофиқ тасдиқлансин.\n4. «Ўзбекистон республика товар-хом ашё биржаси» акциядорлик жамияти Ўзбекистон Республикаси Молия вазирлиги ҳузуридаги Молия органлари ҳамда бюджет ташкилотларининг молия-ҳисоб бўлинмалари ходимларини тайёрлаш ва қайта тайёрлаш ўқув маркази билан биргаликда «Ўзбекистон республика товар-хом ашё биржаси» акциядорлик жамиятининг махсус ахборот порталида онлайн-таълим модули имкониятларидан фойдаланган ҳолда давлат ва корпоратив харидлар жараёни қатнашчилари мунтазам равишда малака оширишини таъминласин.\nВазирлар Маҳкамасининг 2016 йил 27 июлдаги 242-сон қарорига\n«Ўзбекистон республика товар-хом ашё биржаси» акциядорлик жамиятининг махсус ахборот порталида давлат ва корпоратив харидлар бўйича ахборотни жойлаштириш ва ошкор қилиш тартиби тўғрисида\n1. Ушбу Низом «Ўзбекистон республика товар-хом ашё биржаси» акциядорлик жамиятининг (кейинги ўринларда ЎзРТХБ деб аталади) махсус ахборот порталида давлат ва корпоратив харидлар бўйича ахборотни жойлаштириш ва ошкор қилиш тартибини белгилайди.\n2. Ушбу Низомнинг амал қилиши бюджет ташкилотларига, бюджет маблағларини олувчиларга, Ўзбекистон Республикаси Молия вазирлиги ҳузуридаги бюджетдан ташқари Республика мақсадли китоб жамғармаси, Ўзбекистон Республикаси Халқ таълими вазирлиги ҳузуридаги Болалар спортини ривожлантириш жамғармаси маблағларини олувчиларга, табиий монополиялар субъектларига, давлат унитар корхоналарига ҳамда устав фондида 50 фоиздан ортиқ давлат улуши мавжуд бўлган хўжалик жамиятларига, давлат ва хўжалик бошқаруви органларига, шунингдек ваколатли бошқа органлар ва ЎзРТХБнинг махсус ахборот порталидан фойдаланувчиларга нисбатан татбиқ этилади.\n3. Ушбу Низом мақсадларида қуйидаги тушунчалардан фойдаланилади:\nагент — биржада аккредитация тартиб-таомилларидан ўтган ҳамда буюртмачилар ва етказиб берувчиларга топшириқ шартномаси асосида уларнинг электрон аукцион савдоларда қатнашишини таъминлашга доир профессионал хизматлар кўрсатадиган юридик шахс;\nдавлат харидлари — бюджет тизими ва бошқа марказлаштирилган манбаларнинг бюджет маблағлари ҳисобига амалга ошириладиган товарлар (ишлар, хизматлар) харидлари;\nбуюртмачи — товарлар (ишлар, хизматлар) давлат ва корпоратив харидларини амалга оширувчи юридик шахс;\nпорталнинг ёпиқ қисми — мижознинг махфий ахбороти сақланадиган, ушбу Низомга мувофиқ муайян тоифадаги фойдаланувчилар фойдалана оладиган порталнинг қисми;\nхаридни амалга ошириш якунлари тўғрисидаги ахборот — давлат ёки корпоратив харидлар бўйича товарлар (ишлар, хизматлар)ни етказиб бериш бўйича тузилган шартнома ҳақидаги ахборот;\nмижоз — қонун ҳужжатларига мувофиқ порталда ахборот жойлаштирадиган шахс;\nкорпоратив харидлар — табиий монополиялар субъектлари, давлат унитар корхоналари ва устав фондида 50 фоиздан ортиқ давлат улуши мавжуд бўлган хўжалик жамиятлари томонидан амалга ошириладиган товарлар (ишлар, хизматлар) харидлари;\nхаридни амалга ошириш тўғрисидаги эълон — буюртмачининг давлат ёки корпоратив харидларни амалга ошириш муддатлари ва талаблари тўғрисидаги порталда жойлаштириладиган ахбороти;\nпорталнинг очиқ қисми — ушбу Низомда белгиланган тартибда мижозлар томонидан жойлаштирилган ахборотдан фойдалана олишни таъминловчи порталнинг умумий фойдаланишга мўлжалланган қисми;\nшахсий идоравий кабинет — давлат ва хўжалик бошқаруви органлари, бошқа ваколатли органларнинг ЎзРТХБ махсус ахборот порталидаги индивидуал саҳифаси, унинг ёрдамида улар томонидан тегишли индивидуал логинлар ва паролларни қўллаган ҳолда зарур ахборотдан эркин фойдалана олиши таъминланади;\nшахсий кабинет — буюртмачилар ва етказиб берувчиларнинг (уларнинг агентларининг) ЎзРТХБ махсус ахборот порталидаги индивидуал саҳифаси, унинг ёрдамида улар томонидан тегишли индивидуал логинлар ва паролларни қўллаган ҳолда зарур ахборотдан фойдалана олиши таъминланади;\nрежа-жадвал — буюртмалар, товарлар (ишлар, хизматлар)ни жойлаштириш ҳажмлари ва муддатларини (ҳар йиллик ёки ҳар чораклик) назарда тутадиган ҳужжат;\nфойдаланувчилар — ушбу Низомга мувофиқ порталда жойлаштирилган ахборотдан фойдалана олиши таъминланган давлат ва хўжалик бошқаруви органлари, бошқа ваколатли органлар, юридик ва жисмоний шахслар;\nетказиб берувчи — давлат ёки корпоратив харидлар бўйича шартнома асосида товарлар (ишлар, хизматлар)ни етказиб беришни амалга оширувчи хўжалик субъекти, шу жумладан якка тартибдаги тадбиркор;\nҲукумат комиссияси — давлат харидлари бўйича Ҳукумат комиссияси ва/ёки Давлат улуши устувор бўлган табиий монополиялар субъектлари, корхоналар ва ташкилотларнинг электрон харидлари бўйича Ҳукумат комиссияси;\nахборотни ошкор қилиш — мижозлар томонидан давлат ва корпоратив харидларига доир маълумотларни ЎзРТХБ махсус ахборот порталида эълон қилиш;\nЎзРТХБнинг махсус ахборот портали (кейинги ўринларда портал деб аталади) — давлат ва корпоратив харидларнинг амалга оширилиши тўғрисидаги эълонларни, уларнинг якунлари тўғрисидаги ахборотни, шунингдек бошқа зарур ахборотни жойлаштириш ва кўришни таъминлайдиган ЎзРТХБнинг расмий веб-сайти;\nахборотни жойлаштириш ва ошкор қилиш жараёни қатнашчилари — ЎзРТХБ, мижозлар, уларнинг агентлари, Ҳукумат комиссияларининг ишчи органлари ва бошқа ваколатли органлар.\nа) товарлар (ишлар, хизматлар)нинг давлат ва корпоратив харидлари бўйича ахборот базасини яратиш, сақлаб туриш ва мунтазам янгилаб бориш;\nб) қуйидагилар учун шарт-шароитлар яратиш:\nтоварлар (ишлар, хизматлар)нинг давлат ва корпоратив харидлари бўйича ахборотни жойлаштириш;\nдавлат ва корпоратив харидлар жараёнлари юзасидан зарур даражадаги давлат ва жамоатчилик назорати, ушбу соҳанинг қонун ҳужжатларига риоя қилиш;\nдавлат ва корпоратив буюртмани жойлаштиришда очиқлик, ошкоралик ва рақобатдошлик тамойилларини, шунингдек буюртмачилар ёки етказиб берувчиларнинг (уларнинг агентларининг) тенг ҳуқуқлилигини таъминлаш;\nв) давлат ва хўжалик бошқаруви органлари, бошқа ваколатли органлар, буюртмачилар ва етказиб берувчилар, оммавий ахборот воситалари ва жамоатчиликни товар бозорлари конъюнктураси тўғрисидаги ахборот билан таъминлаш.\n5. ЎзРТХБ қуйидаги ҳуқуқларга эга:\nмижозлар томонидан порталда жойлаштириладиган файлларга нисбатан технологик талабларни, шунингдек ахборот хавфсизлигини таъминлаш бўйича талабларни белгилаш;\nмижозларнинг ишончли бўлмаган ахборот ва сохта маълумотларни тарқатиш, шунингдек рақобатни чеклайдиган ёки ноҳалол рақобат олиб боришга қаратилган ахборотни жойлаштириш бўйича ҳаракатларига чек қўйиш;\nдавлат ва хўжалик бошқаруви органлари, бошқа ваколатли органларга улар томонидан порталдан олинган ахборотнинг махфийлигига риоя қилиш бўйича талабларни бажармаслик ҳоллари аниқланганда эркин фойдалана олиш ҳуқуқларини чеклаш;\nхаридни амалга ошириш тўғрисидаги эълонни чоп этмаган тақдирда буюртмачига харидни амалга ошириш якунлари тўғрисидаги ахборотни эълон қилишни рад этиш.\nЎзРТХБ қонун ҳужжатларига мувофиқ бошқа ҳуқуқларга ҳам эга бўлиши мумкин.\n6. ЎзРТХБ қуйидагиларни таъминлаши шарт:\nахборотни порталда жойлаштиришни таъминловчи аппарат ва дастурий-техник воситаларни жорий этиш ва ҳамроҳлик қилиш ҳамда ушбу Низомда белгиланган тартибда ундан эркин фойдалана олишни таъминлаш;\nдавлат ва корпоратив харидларни амалга ошириш тартибини тартибга солувчи норматив-ҳуқуқий ҳужжатларни, Ҳукумат комиссияларининг қарорларини, шунингдек давлат ёки корпоратив харидлар тўғрисидаги қонун ҳужжатларини бузган буюртмачилар ва етказиб берувчилар ва/ёки уларнинг мансабдор шахсларига нисбатан кўрилган чоралар ҳақидаги ахборотни порталда эълон қилиш;\nдавлат ва корпоратив харидлар бўйича тузилган шартномалар ва бўлиб ўтмаган битимлар реестрини, шунингдек кафолатловчи ва ноҳалол етказиб берувчилар реестрини шакллантириш, юритиш ва эълон қилиш;\nпорталнинг узлуксиз ишлаши;\nпорталда жойлаштирилган ахборотнинг сақланиши ва яхлитлиги;\nахборотни жойлаштириш жараёни қатнашчиларининг тижорат ва хизмат сирларини ташкил қилувчи маълумотларнинг махфийлиги;\nушбу Низомда белгиланган тартибда давлат ва хўжалик бошқаруви органлари, бошқа ваколатли органларнинг ахборотдан фойдалана олишларини.\nЎзРТХБ қонун ҳужжатларига мувофиқ бошқа мажбуриятларга ҳам эга бўлиши мумкин.\n7. Мижозлар қуйидаги ҳуқуқларга эга:\nулар томонидан порталда жойлаштирилган маълумотлар, логин ва парол, ушбу Низомда белгиланган тартибда ахборотни жойлаштириш ва ошкор этиш имкониятларидан фойдаланиш;\nагентлар билан давлат ва корпоратив харидларида иштирок этиш, уларга логин ва паролни тақдим этиш орқали порталда ахборотни жойлаштириш учун топшириқ шартномасини тузиш.\nМижозлар қонун ҳужжатларига мувофиқ бошқа ҳуқуқларга ҳам эга бўлиши мумкин.\n8. Мижозлар қуйидагиларга мажбур:\nпорталда зарур ахборотни белгиланган тартибда жойлаштириш;\nпорталда жойлаштирилган ахборотнинг ишончлилигини таъминлаш ва сохта маълумотлар тарқалишининг олдини олиш чораларини кўриш;\nЎзРТХБ томонидан тақдим этилган, шунингдек агент томонидан тузилган топшириқ шартномаларига мувофиқ кўрсатиладиган хизматларга ҳақ тўлаш;\nпорталда ахборот жойлаштириш имкониятларидан фақат ушбу Низомда назарда тутилган мақсадларда фойдаланиш;\nрақобатни чеклашга олиб келувчи ёки олиб келиши мумкин бўлган ҳаракатлар амалга оширилишига йўл қўймаслик.\nМижозлар қонун ҳужжатларига мувофиқ бошқа мажбуриятларга ҳам эга бўлишлари мумкин.\n9. Агентлар қуйидаги ҳуқуқларга эга:\nмижозлардан ушбу Низомда белгиланган тартибда порталда ахборотни жойлаштириш, ўзгартириш ёки ўчириш учун фойдалана олиш ҳуқуқини олиш;\nкўрсатган хизматлари учун мижозлардан тўловлар ундириш.\nАгентлар қонун ҳужжатларига мувофиқ бошқа ҳуқуқларга ҳам эга бўлишлари мумкин.\n10. Агентлар қуйидагиларга мажбур:\nтопшириқ шартномасида назарда тутилган ахборотни ўз вақтида ва тўлиқ ҳажмда жойлаштириш ва ошкор қилиш бўйича мажбуриятларни бажариш;\nмижознинг аниқ кўрсатмаларига мувофиқ ахборотни жойлаштириш;\nмижозга порталда ахборотни жойлаштириш билан боғлиқ масалалар бўйича маслаҳат бериш;\nахборотнинг махфийлигига риоя қилиш.\nАгентлар қонун ҳужжатларига мувофиқ бошқа мажбуриятларга ҳам эга бўлишлари мумкин.\n11. Давлат ва хўжалик бошқаруви органлари, бошқа ваколатли органлар қуйидаги ҳуқуқларга эга:\nпорталда жойлаштирилган ахборотдан ушбу Низомда назарда тутилган тартибда ва ҳажмларда фойдаланиш ҳуқуқини олиш;\nпорталдан олган ахборотдан фақат қонун ҳужжатларига мувофиқ уларга юкланган вазифаларни амалга ошириш учун фойдаланиш.\nДавлат ва хўжалик бошқаруви органлари, бошқа ваколатли органлар қонун ҳужжатларига мувофиқ бошқа ҳуқуқларга ҳам эга бўлишлари мумкин.\n12. Давлат ва хўжалик бошқаруви органлари, бошқа ваколатли органлар қонун ҳужжатларига мувофиқ порталдан олинган ахборотнинг махфийлигига риоя қилишга мажбур.\nДавлат ва хўжалик бошқаруви органлари, бошқа ваколатли органлар қонун ҳужжатларига мувофиқ бошқа мажбуриятларга ҳам эга бўлишлари мумкин.\n13. Барча мижозлар оммавий ахборот воситаларида эълон қилиш учун очиқ ахборотдан фойдаланишда ёки учинчи шахсларга беришда мажбурий тарзда порталга ҳавола қилган ҳолда унинг ишончлилигини таъминлашга мажбур.\n14. Буюртмачилар (уларнинг агентлари) мажбурий тартибда порталда қуйидаги ахборотни жойлаштирадилар:\nдавлат ва корпоратив харидларнинг режа-жадвали;\nдавлат ёки корпоратив харидларни амалга ошириш ҳақидаги эълон;\nпорталдан ташқарида амалга оширилган давлат ва корпоратив харидлар якунлари ҳақидаги ахборот.\n15. Порталдан ташқарида амалга оширилган давлат ва корпоратив харидлар якунлари ҳақидаги ахборот таркибида буюртмачилар мажбурий тартибда қуйидагиларни кўрсатадилар:\nпорталдан ташқарида давлат ва корпоратив харидларини ташкил қилиш усули;\nпорталда эълонни жойлаштиришда берилган давлат ва корпоратив харидлар ҳақидаги эълоннинг идентификация рақами;\nбуюртмачи ва етказиб берувчининг реквизитлари;\nдавлат ва корпоратив харидлар предмети;\nдавлат ва корпоратив харидлар предметининг миқдори (ҳажми);\nхар бир бирлик товар (ишлар, хизматлар) учун нарх;\nтанлов (тендер) савдолари ташкилотчисининг номи;\nтанлов (тендер) савдоларида иштирок этган талабгорларнинг сони, уларнинг солиқ тўловчининг индивидуал рақами, номи ва почта манзиллари;\nтанлов (тендер) савдоларини ташкил қилишдаги бошланғич нарх.\n16. Порталдан ташқарида амалга оширилган давлат ва корпоратив харидлар якунлари ҳақидаги ахборот буюртмачи (унинг агенти) томонидан шахсий кабинет орқали шартнома тузилган кундан эътиборан уч иш кунидан кечиктирмай жойлаштирилади.\n17. Порталда жойлаштириладиган ахборотга автоматик тарзда идентификация рақами берилади.\n18. Ахборот шахсий кабинет орқали аппарат ва дастурий-техник воситалардан фойдаланган ҳолда жойлаштирилади.\n19. ЎзРТХБ порталда қуйидагиларни жойлаштиради:\nдавлат ва корпоратив харидлар жараёнларини, биржа ва кўргазма-ярмарка савдоси ва электрон тижоратни тартибга солувчи норматив-ҳуқуқий ҳужжатлар;\nдавлат ва корпоратив харидлар тўғрисида тузилган шартномалар реестри;\nдавлат ва корпоратив харидлар бўйича бўлиб ўтмаган битимлар реестри;\nпорталда содир этилган электрон кўргазма-ярмарка ва бошқа электрон битимлар реестри;\nпорталда содир этилган биржа ва кўргазма-ярмарка савдоси натижалари ва давлат ва корпоратив харидлар натижалари ҳақидаги ҳар чораклик статистик ахборот;\nЎзРТХБда аккредитация қилинган агентлар реестри;\nкафолатловчи етказиб берувчилар реестри;\nноҳалол етказиб берувчилар реестри.\n20. Ҳукумат комиссияларининг ишчи органлари порталда уч иш куни мобайнида қабул қилинган қарорлар ва Ҳукумат комиссияларининг топшириқлари тўғрисидаги ахборотни, шунингдек товарлар (ишлар, хизматлар) давлат ва корпоратив харидлари билан боғлиқ бошқа ахборотни жойлаштиради.\n21. Давлат ва корпоратив харидлар масалалари бўйича баҳслар ва келишмовчиликларни кўриб чиқиш бўйича махсус комиссия, давлат ва хўжалик бошқарувчи органлари, шунингдек бошқа ваколатли органлар уч иш куни мобайнида порталнинг очиқ қисмида давлат ёки корпоратив харидлар тўғрисидаги қонун ҳужжатларини бузган буюртмачилар, етказиб берувчилар ва/ёки уларнинг мансабдор шахсларига нисбатан кўрилган чоралар ҳақидаги ахборотни жойлаштирадилар.\n22. ЎзРТХБ маълумотлар базасида ахборотни (шу жумладан ўзгартиришлар ва қўшимчалар, шунингдек ўзгартириш ва қўшимчалар киритилган олдин жойлаштирилган ахборотни) у порталда жойлаштирилган пайтдан эътиборан беш йил мобайнида сақланишини таъминлайди.\nАхборотни ундан фойдалана олишни блоклаш орқали ўчириб ташлаш уни ўчириб ташлашни асословчи ҳужжатни мажбурий тарзда жойлаштирган ҳолда буюртмачи томонидан амалга оширилади. Ўчирилган ахборот, шунингдек унинг ўчирилишини асословчи ҳужжат порталнинг маълумотлар базасида улар жойлаштирилган пайтдан эътиборан беш йил мобайнида сақланади.\n23. Жойлаштирилган ахборотга ўзгартиришлар ва қўшимчалар киритганлик, шунингдек уни ўчирганлик учун ушбу ўзгартиришлар, қўшимчалар ва ўчириш ҳақидаги қарорни имзолаган шахс жавобгар бўлади.\n24. ЎзРТХБ фойдаланувчилар учун порталнинг очиқ қисмида қуйидаги ахборотдан фойдалана олиш ҳуқуқини таъминлайди:\nноҳалол етказиб берувчилар реестри;\nдавлат ва корпоратив харидлар режа-жадваллари;\nдавлат ва корпоратив харидларни амалга ошириш ҳақидаги эълонлар;\nдавлат ва корпоратив харидлари ҳақидаги шартномалар реестрлари (қатнашчиларнинг реквизитлари кўрсатилмаган ҳолда);\nюқори ликвидли ва монопол турдаги маҳсулотларни биржа савдоларида сотиш натижалари бўйича шаклланган ўртача нархлар ҳақидаги ахборот;\nдавлат ва корпоратив харидлар натижалари бўйича нархлар даражаси ҳақидаги ахборот;\nҲукумат комиссияларининг қарорлари.\n25. ЎзРТХБ фойдаланувчиларга рўйхатдан ўтказишсиз ва тўлов ундирмасдан порталнинг очиқ қисмидан эркин фойдалана олиш ҳуқуқини таъминлайди.\n26. Порталнинг ёпиқ қисмида жойлаштирилган ахборотдан фойдалана олиш ҳуқуқи давлат ва хўжалик бошқарувчи органларига, ваколатли бошқа органларга улар томонидан очилган шахсий идоравий кабинетлар орқали таъминланади.\nПорталнинг ёпиқ қисмида жойлаштирилган ахборотдан фойдалана олиш ҳуқуқи таъминланадиган давлат ва хўжалик бошқарувчи органлари, бошқа ваколатли органлари рўйхати, шунингдек уларга тақдим этиладиган ахборот ҳажми Ҳукумат комиссияси томонидан тасдиқланади.\nДавлат ва хўжалик бошқаруви органлари, бошқа ваколатли органлар раҳбарлари ўзларининг фармойиш ҳужжатлари билан Ҳукумат комиссиясининг тегишли қарори билан фойдалана олиш ҳуқуқи таъминланадиган хизмат мақсадларида ахборотни олишга масъул бўлган мансабдор шахсларни тайинлайдилар ва улар тўғрисида ЎзРТХБни хабардор қиладилар.\nЎзРТХБ тегишли сўровнома олинган пайтдан эътиборан икки иш куни мобайнида мансабдор шахсларга ахборотдан фойдалана олиш ҳуқуқини таъминлайди.\nДавлат ва хўжалик бошқарувчи органларининг, бошқа ваколатли органларнинг таркибий (ҳудудий) бўлинмаларининг порталнинг ёпиқ қисмида жойлаштирилган ахборотдан фойдалана олишлари ушбу органлар марказий аппаратларининг фойдалана олиш ҳуқуқи билан таъминланган ходимлари томонидан ушбу Низомга мувофиқ уларнинг шахсий кабинетлари орқали таъминланади.\n27. Ушбу Низомнинг талаблари бузилишида айбдор бўлган шахслар қонун ҳужжатларида белгиланган тартибда жавобгар бўладилар.\n(Ўзбекистон Республикаси қонун ҳужжатлари тўплами, 2016 й., 30-сон, 365-модда)


Дин - www.ziyouz.uz\nБош саҳифа Илм ва фан Дин\nНеъматулло Насруллаев. «Элинг турк, айлағил туркий…»\nЧоп этилган 05.12.2017 03.04.2017 МуаллифZiyouz.uz\nСобиқ шўро даврида халқимизнинг ўтмишда яшаб ўтган маърифатпарвар, зиёли кишилари, уларнинг ҳаёти ва ижоди янги тузум чиғириғидан ўтказилиб, сиёсий қолипга мос тушмаганлари ўрганилмай назардан четда қолди. Шундай маърифатпарварлардан бири Раҳимхўжа ибн Алихўжа Эшон Шошийдир. Ўз вақтида Раҳимхўжанинг бутун ҳаёти ниҳоятда давоми…\nЧоп этилган 05.05.2017 12.10.2018 МуаллифZiyouz.uz\n“Диний илм” деймиз, “дунёвий илм” ҳам бор. “Сиёсат” деймиз, лекин бунда, негадир, “дунёвий сиёсат”ни тушунамиз, ваҳоланки, “диний сиёсат” ҳам бор, фақат, биз шу атамани ишлатмаймиз холос. Худди шу тушунчалар сингари, “диний экстремизм” бор бўлса, “дунёвий экстремизм” хам бор-да! Ахир, “экстремизм” давоми…\nРукнларДин, Ҳозирги давр матбуоти\nҚудрат Дўстмуҳаммад. Диний китоблар ҳақида\nЧоп этилган 14.09.2016 26.02.2018 МуаллифZiyouz.uz\nМустақиллик туфайли диний китоблар кўплаб чоп этилаяпти. Мадраса кўрмасак ҳам, диний илмларга эга бўлаяпмиз, қийин жойларини илмли кишилардан сўраб-суриштириб, ўрганаяпмиз, Аллоҳга шукрлар бўлсин. Бироқ, диний китобларнинг баъзи ўринларида ҳозирги ўқувчини ишонтирмайдиган, баъзан эътироз уйғотадиган, ҳақиқатдан йироқ жумлалар учраб қолади. Қадимги давоми…\nҲожи Абдураззоқ Юнус. Ислом ва мусиқа\nЎзбек халқининг беназир илми билан дунёга машҳур намояндалари ҳамма замонларда ҳам бўлган. Улуғларимиз сирасига, ҳеч иккиланмай, серқирра ижод соҳиби замондошимиз, уламою олимлар “тирик қомус” деб ном берган шайх Абдулғани Абдуллоҳни киритса бўлади. Устоз Ўрта Осиё ва Қозоғистон мусулмонлари диний бошқармаси давоми…\nҚудрат Дўстмуҳаммад. Қадимгилардан қадимроқ\nАллоҳдан нозил бўлиб, сопол парчаларига, текис суяклару тошларга, ҳайвон териларига, онда-сонда қоғозга ёзиб қўйилган оятлар тўпланиб, китоб ҳолига келтирилганига салкам бир мингу тўрт юз йил бўлибди. Инсониятга маълум бўлган ёзма ёдгорликлар учун бу — катта муддат, шунинг ўзиёқ Қуръони каримни давоми…\nМансурхон Тоиров. Қора туя ҳикмати\nЧоп этилган 23.05.2015 МуаллифZiyouz.uz\nСени топмоқ басе мушкилдурур, топмаслиғ осонким, Эрур пайдолиғинг пинҳон, вале пинҳонлиғинг пайдо. Алишер НАВОИЙ. “Зиҳе ҳуснунг зуҳуридин…” Қути ўчиб шунда қўрқувдан, Барча энур Тангрини таниб Ва осийлар қулар юзтубан Ловуллаган ўтга чулғаниб. Александр ПУШКИН. “Қуръондан иқтибос” “Дўл тоғи ва давоми…\nХХ асрнинг узлуксиз қатоғонлари не-не олиму фозилларнинг умрига зомин бўлди. Бу улуғ зотларнинг ўзлари билан бирга илмий мерослари ҳам қатоғон қилинди. Куйдирилди, кўмилди, сувларга оқизилди. Аммо бу мунаввар сиймоларнинг номини халқнинг ёдидан чиқариб ташлашнинг иложи бўлмади. Ана шундай улуғ зотлардан давоми…\nАҚШда Ислом: кеча ва бугун\nИброҳим Ғафуров. Фасоҳат - ифода санъати\nМансурхон Тоиров. Дўл тоғи ва етти осмон\nМусулмонларга йўналтирилган миссионерлик ҳаракатлари


Натижа Жо Бойден - Parstoday\nНатижа Жо Бойден\nБойден: Америка Россия ва Хитой билан кескинликларни кучайтиришни хоҳламайди\nАмерика президенти Конгрессда сўзлаган нутқида, Вашингтон Россия ва Хитой билан кескинликларни кучайтиришни хоҳламайдиганини иддао қилиб, аммо бу иккита мамлакатнинг сайъ-ҳаракатлари улар учун ёмон оқибатларни олиб келади,дея таҳдид солди.\nЖо Бойден ва Ашраф Ғани Афғонистондан америкалик ҳарбийларни чиқариш ҳақида музокара қилди\nАфғонистон президенти Муҳаммад Ашраф Ғани Аҳмадзай Америка президенти Жо Бойден билан телефон орқали қилган сўҳбатида Афғонистондан Америка ҳарбийларини чиқаришни орқага суриш ҳақида музокара қилди.\nБойден Америкада коронавирус қурбонлари кўпайишини танқид қилди\nАмерика президенти коронавирус қурбонларининг умумий сони АҚШдаги учта йирик урушда ҳалок бўлганлар сонидан кўп,-деб айтди.\nБойден: хорижий ҳарбийлар Афғонистонни тарк этмайди\nАмерика президенти хорижий ҳарбийлар Доха келишувига биноан Афғонистонни тарк этишмайди,-деб айтди.\nАмериканинг янги давлати ва Жо Бойден президентлиги даврида Россия ва Американинг алоқалари янада хиралашиб қолди. Жо Бойден маъмурияти Россияга қарши позиция олиш қаторида энди Москвага қарши кенг кўламдаги санкциялар жорий этишни бошлади.\nБойден Пентагонда АҚШ-нинг хавфсизлик ва ҳарбий сиёсат режасини эълон қилди\n20 январ куни Жо Бойден АҚШ-нинг янги президенти лавозимига кириши билан ушбу мамлакатнинг турли ички ва ташқи масалаларига янгича ёндошувлар эълон қилинмоқда.\nБойден ва янги иддао; Америка дипломатияга қайтган\nАмерика президенти Жо Бойден пайшанба куни Америка дипломатияга қайтган,- деб иддао қилди.\nЭрон ташқи ишлар вазири Муҳаммаджавод Зарифнинг Бойден маъмуриятига қилган хитоби\nАмерика собиқ президенти Дональд Трампнинг президентлик даврида ушбу мамлакатнинг хорижий сиёсатларида энг катта хатоларга йўл қуйилди.\nБойден иммиграция бўйича берган ваъдаларидан сўнг Америка чегараларига ҳаракат қилаётган минглаб муҳожирлар (видео)\nАҚШ-нинг сайланган президенти Жо Бойден Трампнинг қатъий иммиграция сиёсатини ўзгартириши ҳақидаги ваъдаларини эълон қилинганидан сўнг Марказий Американинг минглаб муҳожирлари корвони Гватемала чегарасини кесиб ўтиб, Мексикага кейин эса АҚШ чегарасига етиб бормоқда.\nТрамп ва Бойден тарафдорларининг тўқнашувлари давом этмоқда (видео)\nЯна бир бор Трамп тарафдорлари кўчаларга чиқиб Бойден тарафдорлари билан тўқнашдилар.\nЖо Бойден оёғига шина боғланган ҳолда намоён бўлди (фотожамланма)\nЖо Бойден жарроҳлик амалига олиб келган оёғидаги жароҳатдан кейин ўнг оёғига шина боғланган ҳолда намоён бўлди. Дейли Мейл хабарига кўра, Американинг сайланган президенти Жо Бойден сешанба куни ўнг оёғига шина боғланган ҳолда ишга келди.\nКўча-хиёбонда Бойден ва Трамп тарафдорлари ўтрасидаги биринчи тўқнашув (видео)\nТрамп ва Бойден тарафдорлари охир-оқибат кўчада ўзаро тўнашишди. Овоз беришда фирибгарлик баҳонасида Вашингтон кўчаларига бостириб кирган Дональд Трампнинг тарафдорлари Жо Бойденнинг тарафдорлари билан тўқнашдилар.\nТрамнинг қуролланган тарафдорлари Бойден ғалаба қозонгани эълон қилинганидан кейин кўчаларга чиқишди (видео)\nАризона ва Жоржиниянинг турли жойларида Трампнинг қуролланган тарафдорлари Жо Бойденнинг ғалаба қозонгани ҳақидаги хабар тарқалганидан сўнг, кўчаларга чиққанлари ҳақида видео нашр этилди.\nТрампни қўллаб-қувватловчи яҳудийлар карвони ҳайдовчиси Бойден тарафдори бўлган аёлни калтаклади (видео)\nНью-Йоркда Дональд Трампни қўллаб-қувватловчи карвон ҳайдовчиси демократлар партиядан президентликка номзод Жо Бойденнинг тарафдори бўлган аёлни калтаклади. Полиция маъмурлари тўрт кишини қўлга олди.\nТрамп ва Бойден ўртасидаги охирги баҳс-мунозара\nАҚШ-даги 2020 йилги президентлик сайловидаги иккинчи ва сўнгги дебати демократлар партиясидан номзод Жо Бойден ва жумҳурийчилар партиясидан номзод Дональд Трамп ўртасида Теннеси штатининг Нашвил шаҳрида бўлиб ўтди.\nБойден: Трамп Америка халқини шарманда қилди\nАмерика президентлик сайловларида демократларнинг номзади Америка президентининг сайъ-ҳаракатини америкаликларнинг шарманда бўлишлари сабабига айланди,-деб айтди.\nЯнги ижтимоий сўровда Бойден Трампдан 15 фоиз олдинда бормоқда\nЯнги сўров натижаларига кўра, Демократлар партияси номзоди АҚШ-даги президентлик сайловларида республикачилар рақибидан 15 фоиз олдинда бормоқда.\nБойден яна Трампни танқид қилди\nАмерика президентлик сайловларида демократлар партиясининг номзади яна бир бор Америка президентини танқид остига олди.\nБойден: Америкада тизимли ирқчилик 200 тарихга эга\nАмериканинг 2020 йилги президентлик сайловларида демократларнинг номзади Америкада тизимли ирқчилик 200 йиллик тарихга эга,-деб изоҳлади.


Транспорт-логистика соҳасини ривожлантириш бўйича қандай ишлар амалга ошириляпти? - Халқ сўзи\n19:21 18 Май 2021 Иқтисодиёт\n2021 йил 18 май куни Олий Мажлис Қонунчилик палатасининг навбатдаги мажлиси бўлиб ўтди. Унда Ўзбекистон Либерал-демократик партияси фракцияси ҳамда Саноат, қурилиш ва савдо масалалари қўмитаси ташаббуси билан «Мамлакатнинг экспорт салоҳиятини ошириш учун транспорт-логистика тизимини такомиллаштириш борасида амалга оширилаётган ишларнинг ҳолати тўғрисида»ги масала юзасидан юборилган парламент сўровига транспорт вазири И.Маҳкамовнинг жавоби атрофлича кўриб чиқилди.\nПарламент сўровига жавобда қайд этилганидек, кейинги йилларда мамлакатимизда транспорт-логистика тизимини такомиллаштириш, ушбу омиллардан фойдаланган ҳолда юртимизнинг экспорт салоҳиятини ошириш борасида кенг кўламли ишлар амалга оширилмоқда.\nХусусан, 2020 йил якунларига кўра “Uzbekistan Airways” АЖ томонидан 41,7 минг тонна юк ташилиб, бу кўрсатгич 2019 йилга нисбатан 1,45 баробарга ошди. Юкларни ташиш ҳажмини ошириш мақсадида қатновлар Истанбул, Урумчи, Острава, Шанхай, Сеул, Деҳли, Шицзязячжуан, Леж йўналишлари бўйича ўтган йилда қўшимча чартер шартномалар имзоланди.\nУшбу ишларнинг бажарилиши натижасида ойлик юк ташувлар даромади 1,3 млн. доллардан 5,7 млн. долларга ошди. 2021 йил давомида 12 268 та рейс амалга ошириш орқали 1 933 минг йўловчи ва 42,5 минг тонна юк (шу жумладан пуллик багаж ва почта) ташиш режалаштирилди. Жорий йилда юк ташувлари ҳажмини янада ошириш мақсадида Тошкент-Гонконг-Тошкент-Тел Авив-Тошкент ва Тошкент-Гонконг-Тошкент-Киев-Тошкент янги йўналишлар бўйича парвозларни амалга ошириш, ушбу йўналишлар бўйича 2 минг тонна юк ташиш ва 5,8 млн. АҚШ доллари миқдорида қўшимча даромад олиш кўзда тутилган.\nШу билан бир қаторда, жорий йил 6 апрель куни Тошкент шаҳрида бўлиб ўтган «Иннопром-2021» халқаро саноат кўргазмаси доирасида «Ўзбекистон Темир йўллари» АЖ ва Россиянинг «РЖД Логистика» компанияси вакиллари ўртасида озиқ-овқат маҳсулотларини, шу жумладан, қишлоқ хўжалиги маҳсулотларини музлатгичли махсус рефрежератор контейнерларда ташиш учун Агро-Экспресс поездларни ташкил қилишга келишиб олинди. Мазкур янги йўналиш Ўзбекистоннинг экспорт ташувлари, айниқса мева-сабзавот маҳсулотлари экспорти ривожлантиришга ижобий таъсир кўрсатади.\nТранспорт вазирлиги ва «Ўзбекистон темир йўллари» АЖ томонидан МДҲ, Эрон ва Болтиқбўйи давлатлари темир йўл маъмуриятлари билан ўтказилган учрашувлар натижасида 2021 йил учун бир қатор чегирмалар олинишига эришилган. Бу эса, маҳаллий ишлаб чиқарувчиларнинг экспорт салоҳиятини оширишга ва ўзбек маҳсулотларининг рақобатбардошлигини янада мустаҳкамлашга хизмат қилади.\nШунингдек, ҳозирги кунда Транспорт вазирлиги томонидан давлатимиз раҳбари ташаббуси билан янги «Мозори-Шариф-Қобул-Пешавор» ва «Хитой – Қирғизистон – Ўзбекистон» транспорт ва транзит йўлакларини яратиш борасида тизимли ишлар олиб борилмоқда. Хусусан, «Мозори-Шариф-Қобул-Пешавор» темир йўлининг қурилиши Ўзбекистон ва Ўрта Осиё мамлакатларига дунё океанига чиқишга энг яқин йўл бўлиб, Жанубий Осиё темир йўл тизимини Марказий Осиё ва Евроосиё темир йўллари билан узвий боғлаш имконини беради. Бу ўз навбатида, мамлакатимиз транзит салоҳиятининг кескин ошишига хизмат қилади. Лойиҳани амалга ошириш натижасида Покистондан Ўзбекистонга юкларни ташиш 35 кун эмас, балки 3-5 кунни ташкил қилади.\n«Хитой – Қирғизистон – Ўзбекистон» темир йўл қурилиши лойиҳасининг амалга оширилиши Осиё Тинч океани ва Хитойдан Қирғизистон ҳамда Ўзбекистон орқали юкларни Европа мамлакатларига ташиш учун янги халқаро транспорт коридорини яратади. Қолаверса, юкларни етказиб бериш вақти кескин қисқариб, Ўзбекистоннинг транзит салоҳиятини янада оширишга хизмат қилади.\nМажлисда кун тартибидаги масала юзасидан билдирилган фикр-мулоҳазалар инобатга олинган ҳолда, Олий Мажлис Қонунчилик палатаси Ўзбекистон Республикаси транспорт вазирининг мазкур парламент сўровига йўллаган жавобини маълумот учун қабул қилдилар.\nЭкопартия президент сайловига ўз номзодини эълон қилди\nБаҳодир Жалолов финалга йўл олди\nМуаммоларни ҳал этишнинг янгича тизими


МУНОСАБАТ: Урганч тумани «Мироблар» МФЙ аҳолиси ўтган йилда 100 тонна ун маҳсулоти билан таъминланди.\nЖорий йилнинг 5 январь куни телеграм канали орқали “Хоразм вилояти Урганч тумани Мироблар маҳалласидан мурожаат қиляпмиз. Бизга давлатимиз ажратган арзонлаштирлган ёғ ва ун маҳсулотлари ўз вақтида етказилмаяпти. Масъуллар ҳолатни назоратга олишини сўраймиз” мазмунидаги маълумот ёритилди.\nУрганч туман ҳокимлиги ва бошқа тегишли ташкилотлар томонидан ушбу ахборотнинг ҳақиқий холати тезкорлик билан ўрганилди.\nУнга кўра Урганч тумани Мироблар маҳалласида яшовчи аҳолига 2021 йилнинг 12 ойи давомида "Урганч таянч" МЧЖ томонидан белгиланган дислокацияга асосан ҳар ойда узлуксиз 8 тоннадан шу жумладан 25 декабрь куни 8 тонна ун маҳсулотига етказиб берилган.\nБугунги кунда мазкур МФЙда 462 хонадон мавжуд бўлиб, 3105 аҳоли истиқомат қилади. Ушбу маҳаллага 2021 йил 12 ойи давомида “Урганч таянч” масъулияти чекланган жамияти томонидан 100 тонна ун дислокация бўйича етказилиб, аҳолига ўз вақтида тарқатилган.\nБундан ташқари, ёғ маҳсулоти эркин савдога чиқарилган бўлиб, деҳқон бозорлари, арзонлаштирилган савдо ярмаркалари ва бошқа савдо мажмуаларида ёғ маҳсулоти белгиланган нархларда сотилмоқда.\nШу ўринда фуқароларимизни ёлғон ахборот тарқатмасликка ва турли ижтимоий телеграм каналларида ёритилган асоссиз ахборотларга алданиб қолмасликларини сўраймиз.\nУрганч туман ҳокимлиги ахборот хизмати